Emilia Hanafi menangis cerita kejayaan anak

KUALA LUMPUR: Sebagai ibu tunggal yang membesarkan anak-anak seorang diri, Emilia Hanafi meluahkan rasa sebak, terharu malah mengalir air mata ketika menceritakan kejayaan akademik anak sulungnya kepada Mahkamah Majistret, pada prosiding hari ini.

Anak sulung hasil perkongsian hidup dengan ahli perniagaan, Datuk SM Faisal SM Nasimuddin, Syeikh Mohamad Fawwaz Amin SM Faisal, 17, cemerlang dalam peperiksaan International General Certificate Of Secondary Education (IGCSE), baru-baru ini.

Dalam suara bergetar penuh emosi, Emilia yang diperintahkan memberikan keterangan berhubung dakwaan dipukul bekas suaminya, mendedahkan anak lelakinya itu berjaya mengharungi peperiksaan dalam akademik ketika prosiding terhadapnya sebagai saksi kanak-kanak berlangsung serentak.

“Fawwaz, selesai peperiksaan IGCSE pada Jun 2022. Mata pelajaran Bahasa Melayu dia dapat keputusan cemerlang A (plus) dengan markah 90 peratus.

“Dan dia telah menduduki peperiksaan bagi baki mata pelajaran pada bulan Oktober dan November 2022 iaitu semasa sesi mahkamah ini berlangsung.

“Alhamdulillah….., Fawwaz….. dapat keputusan cemerlang bagi semua walaupun perlu datang ke mahkamah,” katanya dalam nada sebak memberi keterangan Majistret Nadia Othman.

“Hari ini juga adalah hari pertama Fawwaz hadir ke kolej tempatan, dia diminta hadir ke kolej untuk orientasi, di sana ada sesi temu bual dan jika lulus dia akan diterima masuk ke kolej.

“Saya… sepatutnya berada di sana teman dia, sebab temu bual perlu dilakukan pihak kolej kerana dia masih bawah umur 18 tahun, ” katanya.

Emilia, 43, berkata, sejak berpisah dengan bekas suami, dia terpaksa bekerja secara sambilan termasuk menjual kerepek, roti jala, pulut kuning, rendang daging, jeli dan kek bagi menampung kos sara hidup keluarga.

“Buat masa ini, saya dan anak-anak menumpang di rumah ibu bapa kerana tiada tempat tinggal disediakan untuk anak-anak. Saya ibu tunggal kepada tiga anak lelaki berusia 10, 12 dan 17 tahun.

“Jadi, saya terpaksa kerja sambilan dan juga uruskan kos sara hidup anak-anak, termasuk hantar dan ambil mereka dari sekolah,” katanya.

Untuk rekod, IGCSE adalah program berasaskan sistem kurikulum antarabangsa iaitu Cambridge International General Certificate of Secondary Education yang berasaskan STEM, diiktiraf di seluruh dunia setaraf dengan British GCSE dan International GCE O Level.

Terdahulu, peguam bela SM Faisal, Datuk Akberdin Abdul Kader berkata, Emilia selaku pengadu perlu dipanggil dahulu atas faktor kepentingan keadilan serta isu yang akan memprejudiskan anak guam kerana banyak dokumen pembelaan berkait rapat dengan pengadu.

Permohonan supaya Emilia memberi keterangan dahulu didakwa wajar kerana percakapan melalui saksi lain hanya sekadar keterangan sokongan saja untuk mengesahkan serta menyokong kejadian terbabit.

Pihak pendakwaan dikendalikan oleh Timbalan Pendakwa Raya, Zahida Zakaria dan juga Nur Aishah Ahmad Zakiuddin berkata, tiada peruntukan undang-undang yang jelas mengatakan Emilia perlu dipanggil dahulu untuk memberi keterangan.

Katanya, mahkamah juga wajar merujuk Seksyen 173 Kanun Tatacara Jenayah yang memberi hak kepada pendakwaan untuk memanggil mana-mana individu serta jumlahnya untuk dijadikan saksi bagi memberi keterangan.

“Pada masa ini, saksi pendakwaan keenam (adik Emilia, Elisa Nani Hanafi) belum disoal balas. Sepatutnya selesaikan periksa balas saksi itu, bukan ‘lompat’ kepada saksi lain.

“Perkara ini dibuat mengikut undang-undang dan ini amalan biasa di mahkamah.

“Elisa sudah jalan half way jadi lebih teratur untuk keterangannya selesai diambil oleh Mahkamah dan beliau dilepas sebagai saksi sebelum saksi seterusnya dipanggil,” katanya.

Majistret Nadia membuat keputusan di bawah Seksyen 135 Akta Keterangan memanggil Emilia bagi memberi gambaran keseluruhan mengenai kes terbabit.

Bagaimanapun pihak DPP akan membuat semakan kehakiman ke atas keputusan yang dikeluarkan oleh Majistret pada petang ini.

Pada jam 4 petang, Emilia turut mencelah memaklumkan dirinya rasa terganggu dan bimbang keselamatan anaknya yang sedang menunggu untuk diambil.

Namun perkara itu dibantah oleh Akberdin dengan meminta Majistret meneruskan prosiding sehingga jam 4.30 petang.

Bagaimanapun, Nur Aishah mencelah memohon empati Majistret agar dibenarkan Emilia mengambil anaknya atas dasar keselamatan anak yang bawah umur.

Majistret setuju dan prosiding disambung pada 28 Februari ini.

Turut hadir, peguam pemerhati mewakili Emilia, Amirul Iman Dollah dan Ayzad Zaqwan Zainal dari Tetuan Nazri Yahya & Co dan wakil Persatuan Pengguna Islam Malaysia, Gulab Jan Fazal Eladi dan wakil Woman’s Aid Organisation (WAO).

Manakala barisan pasukan pembelaan SM Faisal diketuai oleh Akberdin.

SM Faisal diiringi penjaminnya yang juga pemandu peribadi.

Beliau didakwa dengan sengaja menyebabkan kecederaan ke atas Emilia, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

Author

Tun Puteh Wanti

View all posts

View all posts


Gerai roti canai popular di jalan Transfer Road diarah tutup dua minggu

GEORGE TOWN: Sebuah gerai roti canai popular di Jalan Transfer, di sini yang sebelum ini tular kerana cara penyediaannya tidak bersih diarah tutup selama dua minggu kerana tidak menepati piawaian kebersihan Kementerian Kesihatan (KKM).

Pengerusi Jawatankuasa Agro-Tech dan Keselamatan Makanan, Luar Bandar dan Kesihatan negeri, Dr Norlela Ariffin berkata, gerai itu diarah tutup bermula hari ini dan notis tersebut dikeluarkan mengikut Seksyen 11 Akta Makanan 1983 bagi membolehkan pengusaha pemilik gerai melakukan kerja-kerja pembersihan.

“Notis penutupan itu dikeluarkan Bahagian Keselamatan dan Kualiti Makanan (BKKM) Pejabat Kesihatan Daerah Timur Laut di sini, selepas melakukan pemeriksaan di gerai tersebut pada jam 10 pagi ini,” katanya ketika dihubungi Bernama hari ini.

Katanya, pegawai penguatkuasa BKKM yang menjalankan pemeriksaan itu turut mengeluarkan kompaun RM500 ke atas gerai itu kerana tidak menyediakan persekitaran yang bersih kepada pelanggan ketika diperiksa.

Difahamkan pemeriksaan itu dilakukan susulan tular satu rakaman video berdurasi 53 saat menunjukkan penebar roti canai meletakkan telur yang akan digunakan bagi penyediaan perniagaan mereka ke dalam bakul secara kasar hingga menyebabkan beberapa telur pecah namun tidak dipedulikan sebelum sambung menebar roti.

Ekoran video itu, warga net mengecam tindakan pekerja tersebut kerana tidak menjaga kebersihan kedai apabila hanya membiarkan sahaja telur yang pecah di dalam bekas. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


10 tahun berlari keliling dunia, pensyarah kongsi pengalaman sertai 25 ‘Full Marathon’

BERLARI sama ada secara pecut mahupun larian jarak jauh merupakan salah satu aktiviti terbaik untuk memberi kecergasan pada tubuh badan.

Malah, ada yang menjadikan aktiviti sedemikian sebagai satu rutin harian bagi memastikan diri kekal bertenaga.

Namun, siapa sangka sesuatu yang pada mulanya hanya dilakukan secara suka-suka akhirnya berubah menjadi satu perkara yang serius dalam hidup seseorang.

Itulah yang dikongsi oleh seorang pelari tegar, Ts. Dr. Mohd Riduan Mohamad, 38, yang hampir 10 tahun aktif menyertai pelbagai acara larian jarak jauh di Malaysia mahupun luar negara.

Menurut Riduan, pada mulanya berlari hanya sekadar hobi yang mula diminati sejak zaman belajar di samping melakukan aktiviti mengembara kerana dapat melihat dunia luar.

Bermula daripada itu, Riduan yang sebelum ini menyambung pengajian pada peringkat ijazah Dr Falsafah (PhD) di United Kingdom, sedar banyak manfaat dapat diperoleh dengan aktif menyertai acara larian khususnya di luar negara.

“Setiap event larian selalunya akan memperkenalkan tempat itu sendiri. Jadi, banyak juga event larian yang saya sertai bertujuan untuk pengembaraan sekali contohnya seperti di Scotland (Loch Ness, Edinburgh, Glasgow, Inverness), England (Manchester, London), Wales (Cardiff), Malaysia (Miri, Kuching, Kota Kinabalu, Perlis dan lain-lain) serta Singapura,” katanya kepada MEDIA VARIASI.

Riduan yang kini bergelar Pensyarah Kanan di Universiti Teknologi Malaysia (UTM), turut berkongsi pengalamannya menyertai hampir 25 acara marathon.

Katanya, salah satu yang sentiasa menjadi ingatan manis adalah ketika menyertai acara Loch Ness Marathon yang diadakan di kawasan pergunungan Scotland.

“Uniknya, tempat mula larian ini diadakan di atas bukit. Peserta dibawa ke sana menaiki bas seawal pagi.

“Marathon ini menjadi tarikan ramai disebabkan pemandangan sepanjang laluan marathon sangat cantik, udara yang nyaman dan merentasi Tasik Loch Ness yang terkenal dengan mitos kemunculan raksasa besar di dalam tasik tersebut pada zaman dahulu,” katanya.

Meskipun sibuk dengan tugas hakiki selaku seorang pensyarah, Riduan akan sedaya upaya mencari waktu untuk jalani sesi latihan larian sejauh 10 kilometer (km).

Kebiasaanya sesi latihan itu dibuat selepas habis waktu kerja bagi mengekalkan stamina dan keseimbangan emosi.

“Pada hujung minggu pula, saya akan melakukan pelbagai jenis sukan sama ada larian, berbasikal atau mendaki.

“Dari segi pemakanan, saya tidak mengamalkan diet yang spesifik. Pada amnya, saya akan mengambil kira anggaran pengambilan dan pembakaran kalori setiap hari. Kaedah ini dapat mengawal berat badan saya pada tahap yang ideal.

“Walaubagaimanapun, sekiranya ada event larian jarak jauh yang ingin disertai saya akan kerap makan makanan yang mempunyai karbohidrat yang tinggi,” ujarnya.

Menjelang tahun 2023, Riduan menyatakan dia kini dalam persediaan menyertai acara ultra marathon iaitu acara larian yang melebihi jarak marathon normal (42.195km).

Kebiasaan acara ultra di Malaysia ialah 50km dan kini semakin banyak kejohanan ultra marathon terutama ‘trail’ yang menyenaraikan jarak 100km.

Menurutnya, antara acara ultra marathon yang akan disertai pada tahun ini ialah Gunung Nuang Ultra 2023 yang akan berlangsung pada 12 Februari ini dan Route 68 Ultra 2023 pada 4-5 Mac.

Dalam pada itu, anak kelahiran Tumpat, Kelantan ini turut mengingatkan individu yang ingin menyertai acara larian jarak jauh seperti Full Marathon (FM) perlu mempunyai tahap kecergasan fizikal dan mental yang tinggi.

“Mereka (pelari) perlu menjalani beberapa siri latihan secara berperingkat bermula dari jarak yang dekat seperti 5km, 10km dan Half Marathon terlebih dahulu.

“Peserta perlu bijak mengawal penggunaan tenaga sepanjang larian bagi mengelakkan kecederaan berlaku pada peringkat awal.

“Peserta juga tidak boleh memaksa badan melakukan larian melebihi had sepatutnya kerana dibimbangi boleh meragut nyawa,” pesannya.

Berikut merupakan senarai 25 Full Marathon yang disertai Riduan:

Author

Diyana Rahip

View all posts

View all posts


Kanak-kanak 12 tahun maut kereta terjunam dalam sungai

JITRA: Seorang kanak-kanak lelaki berusia 12 tahun ditemukan lemas selepas kereta jenis Proton Saga yang dipandu bapanya terbabas dan terjunam ke dalam Sungai Korok, di sini hari ini.

Dalam kejadian kira-kira 2 petang itu, mangsa Muhammad Khairil Muhaimin Shuhaimi maut dipercayai tidak berjaya keluar daripada kenderaan dipandu bapanya Shuhaimi Hassan, 37.

Pengarah Jabatan Bomba dan Penyelamat Malaysia Kedah Sayani Saidon berkata bapa dan ibu mangsa Nurul Aqmar Zainul, 35, yang sedang mengandung tujuh bulan berjaya menyelamatkan diri.

“Kenderaan dipandu bapa mangsa melalui Jalan Sungai Korok sedang dalam perjalanan dari Tanjung Kapur ke pekan Jitra sebelum hilang kawalan dan terbabas ke dalam Sungai Korok dan tenggelam,” katanya ketika ditemui pemberita di sini hari ini.

Beliau berkata pihaknya menerima panggilan berhubung kejadian tersebut pada 2.23 petang dan sepasukan anggota dari Balai Bomba dan Penyelamat Jitra telah ke lokasi untuk melakukan operasi mencari dan menyelamat.

Katanya, operasi mengambil masa kira-kira dua jam sebelum berjaya mengeluarkan mangsa yang terperangkap dan disahkan telah meninggal dunia.

“Semasa menemukan kenderaan tersebut, mangsa masih dalam kenderaan dan kita keluarkan mayat dari kenderaan. Kereta terbalik ke dalam sungai yang dalamnya lima meter dan dipercayai menyebabkan kanak-kanak itu tidak dapat menyelamatkan diri,” katanya.

Sementara itu, Ketua Polis Daerah Kubang Pasu Supt Rodzi Abu Hassan berkata mayat telah dibawa ke Hospital Sultanah Bahiyah, Alor Setar untuk bedah siasat dan kes disiasat di bawah Seksyen 41(1) Akta Pengangkutan Jalan 1987. – BERNAMA


Masyarakat cenderung rujuk isu kesihatan di media sosial berbanding doktor

MASYARAKAT kini dilihat banyak menggunakan platform media sosial seperti TikTok dan YouTube sebagai tempat rujukan mencari nasihat berkaitan kesihatan sebelum berjumpa doktor.

Menurut satu kajian Amerika Syarikat (AS) yang dijalankan sebuah perkhidmatan diskaun iaitu CharityRx di farmasi terpilih, kebanyakan golongan muda, Generasi Z didapati melayari TikTok dahulu sebelum berunding dengan doktor.

Kajian itu adalah berdasarkan tinjauan yang dibuat ke atas 2,000 orang dewasa di AS mengenai topik kesihatan dan sumber yang mereka cari dahulu, lapor portal Employee Benefit News.

“Media sosial telah mengubah sepenuhnya industri penjagaan kesihatan. Hari-hari untuk menghubungi doktor anda, menjadualkan temujanji dan membuat pemeriksaan sendiri semakin berkurangan.

“Kami melihat lebih ramai orang yang menyelidik keadaan kesihatan mereka sendiri dan meminta nasihat dan cadangan daripada pempengaruh, di mana ini perkara yang baharu, dan mungkin akan berkekalan,” kata Ketua Pegawai Eksekutif CharityRx, Eric Beaumont.

Keputusan tinjauan tersebut mendapati 65 peratus menggunakan Google terlebih dahulu, 33 peratus menggunakan YouTube, manakala satu daripada lima rakyat Amerika menggunakan TikTok.

Selain itu, sebanyak 44 peratus responden Generasi Z dilihat merujuk YouTube dan 33 peratus kepada TikTok, serta kurang cenderung kepada Google di mana hanya 27 peratus sahaja berbuat demikian.

Generasi yang lebih tua pula lebih cenderung untuk merujuk Google, dengan 32 peratus Milenium, 36 peratus daripada Generasi X dan 36 peratus daripada Baby Boomer berbuat demikian.

Sementara itu, 39 peratus daripada Milenium, 30 peratus daripada Generasi X dan 21 peratus daripada Baby Boomer merujuk YouTube, berbanding dengan 26 peratus daripada milenium, 14 peratus daripada Generasi X dan 4 peratus daripada Baby Boomer merujuk TikTok.

“Bergantung semata-mata pada TikTok untuk maklumat penjagaan kesihatan apabila risiko maklumat salah sangat tinggi adalah tidak mampan. Sebaliknya, adalah adil untuk mengatakan bahawa media sosial tidak akan ke mana-mana.

“Generasi muda membesar dengan internet di telefon bimbit mereka, dan sebagai industri, kita perlu memahami bahawa tingkah laku mereka mungkin tidak berubah.

“Dalam kes itu, industri kita perlu mengutamakan memastikan maklumat kesihatan yang tepat dan boleh dipercayai dilihat oleh kumpulan ini,” kata Beaumont.

Menurut Beaumont, dia sudah pun melihat tanda-tanda akauntabiliti yang lebih baik di mana penyelidikan CharityRx mendapati bahawa 75 peratus orang membuat semakan fakta yang dibuat pempengaruh kesihatan, yang merupakan langkah pertama ke arah yang betul.

Namun, bagi pihak mereka, Beaumont berkata, pembekal juga boleh melakukan lebih banyak lagi untuk menemukan kehendak pengguna di sebagai ‘orang tengah’.

“Dalam dunia yang sempurna, kita perlu mengadakan perbualan tersebut dalam talian dan dengan pakar perubatan apabila tersedia.

“Industri kita perlu mengutamakan memastikan maklumat kesihatan yang tepat dan boleh dipercayai dilihat oleh kumpulan ini, dan kita perlu bekerjasama untuk memikirkan bagaimana boleh terus mempromosikan ini dengan cara yang mampan,” katanya lagi.

Beaumont turut membangkitkan persoalan mengenai mengapa ramai orang lebih merujuk media sosial terlebih dahulu sebelum merujuk dengan doktor isu kesihatan.

“Mengapa orang berasa seperti mereka tidak boleh berhubung dengan doktor mereka? Mengapa penjagaan kesihatan sangat tidak dapat diakses oleh ramai orang?

“Sehingga perkara itu berubah, media sosial adalah satu-satunya penyelesaian yang ramai orang miliki untuk soalan penjagaan kesihatan mereka.

“Itu boleh menjadi kuasa yang luar biasa jika digunakan dengan cara yang betul, kita hanya perlu memastikan bahawa maklumat yang mereka cari adalah boleh dipercayai,” ujarnya.

Tinjauan CharityRx menunjukkan sebanyak 55 peratus responden mereka menyebut akreditasi atau pensijilan perubatan sebagai sebab mereka mempercayai pempengaruh di media sosial.

Sementara itu, 40 peratus mengatakan pengalaman bertahun-tahun pengaruh adalah faktor; 26 peratus menyebut keterkaitan dengan pengalaman yang dikongsi; dan 22 peratus mengatakan fakta bahawa pempengaruh telah pulih daripada keadaan tertentu menjadikan mereka boleh dipercayai.

Kebanyakan topik yang dicari Generasi Z di media sosial ialah ‘anxiety’ (55 peratus), kemurungan (49 peratus) dan penurunan berat badan (44 peratus).

Author

Faridah Amiratul

View all posts

View all posts


Belanjawan 2023: Duti eksais dikenakan untuk rokok elektronik, vape

KUALA LUMPUR: Kerajaan bercadang mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan vape.

Perdana Menteri, Datuk Seri Anwar Ibrahim berkata, perkara itu perlu dilakukan bagi mengurangkan penggunaan vape.

“Walaupun vape bernikotin masih tidak sah di sisi undang-undang, hakikatnya telah dijual secara berleluasa dan dianggarkan bernilai lebih RM2 bilion. Alangkah baik sekiranya ia dikawal selia dan dikenakan cukai supaya tidak menggalakkan penggunaan vape.

“Kerajaan menyokong ikhtiar Generational Endgame (GEG) dan bersetuju bahawa separuh daripada hasil duti eksais ini akan diperuntukkan semula kepada Kementerian Kesihatan sebagai usaha meningkatkan kualiti perkhidmatan kesihatan termasuk kempen antirokok dan antiarak yang berkesan,” katanya ketika membentangkan Belanjawan 2023 di Dewan Rakyat hari ini.

Pada masa sama, katanya, bagi mengurangkan ketirisan, usaha penguatkuasaan agensi kerajaan akan terus dipergiat bersama-sama pihak industri bagi mengekang ketirisan hasil dan subsidi angkara sindiket penyeludupan seperti diesel, arak dan rokok.

“Lembaga Hasil Dalam Negeri (LHDN) dan Jabatan Kastam Diraja Malaysia akan melaksanakan semula program pengakuan secara sukarela.

“Melalui program ini, pengampunan ke atas penalti 100 peratus akan diberikan bagi mereka yang membuat pengakuan sukarela dan membayar cukai mulai 1 Jun 2023 hingga 31 Mei 2024,” katanya. – UTUSAN

Author

Media Variasi

View all posts

View all posts


Peniaga ‘Nat’ dinasihatkan utama kebersihan – MB Perlis

KANGAR: Peniaga pasar pagi atau “Nat” diminta agar mengutamakan kebersihan di tempat berniaga kerana kawasan itu antara lokasi popular yang menjadi tumpuan pelancong dan masyarakat tempatan mendapatkan barangan keperluan harian.

Menteri Besar Perlis, Mohd Shukri Ramli berkata, menerusi Kempen Nat Bebas Sampah yang diadakan, peniaga khususnya perlu meningkatkan aspek kebersihan ketika dan selepas operasi perniagaan kerana persekitaran yang bersih akan menarik lebih ramai pelanggan ke premis mereka.

“Kempen Nat Bebas Sampah diadakan selaras dengan matlamat di bawah Agenda Perlis Bersih Sihat (2021-2025)…kerajaan negeri juga merancang untuk memperluas promosi dan kempen ini kepada semua pasar malam dan pasar tani di negeri ini,” katanya.

Beliau berkata demikian dalam kenyataan ketika program “Walkabout” Menteri Besar Perlis ke Nat Behor Lateh sempena Kempen Nat Bebas Sampah Negeri Perlis di sini hari ini.

Mohd Shukri berkata, sekiranya aspek kebersihan dipertingkatkan, kawasan perniagaan seperti Nat dan kedai makan mampu menjadi tarikan pelancongan seterusnya meningkatkan ekonomi penduduk setempat.

“Usaha ini tidak seharusnya diletakkan pada bahu kerajaan dan agensi sahaja, sebaliknya tanggungjawab itu perlu dipikul semua pihak termasuk peniaga,” katanya.

Beliau berkata kempen itu turut mempromosikan amalan kitar semula yang boleh dilakukan peniaga untuk menguruskan sisa perniagaan dengan lebih baik dan teratur. – BERNAMA


Siasat kes pesawat terhempas, persimpangan Elmina ditutup sementara

PERSIMPANGAN Elmina iaitu laluan keluar dan masuk ke kawasan perumahan di kedua-dua arah dari Lebuhraya Koridor Guthrie (GCE) ditutup buat sementara waktu sehingga kerja-kerja pembersihan dan siasatan selesai.

Projek Lintasan Kota Holdings Sdn. Bhd. (Prolintas) dalam kenyataan memaklumkan, para pengguna diminta untuk menggunakan laluan alternatif.

Menurut kenyataan itu, sebuah pesawat peribadi dilaporkan terhempas di persimpangan Elmina menuju Elmina Barat, GCE pukul 3 petang Khamis.

“Menurut laporan awal, kemalangan turut melibatkan sebuah motosikal. Pihak Jabatan Bomba dan Penyelamat, Polis Diraja Malaysia (PDRM), ambulans dan Peronda GCE telah berada di lokasi kejadian untuk kerja-kerja pembersihan dan mengawal trafik,” kata kenyataan itu.

Terdahulu, seorang EXCO kerajaan Pahang dipercayai antara salah seorang mangsa yang terlibat dalam kejadian sebuah pesawat ringan terhempas di laluan masuk ke kawasan kediaman Elmina di Seksyen U16, di Shah Alam, Selangor pada Khamis.

Pesawat ringan berkenaan dipercayai telah berlepas dari Langkawi menuju ke Lapangan Terbang Subang.

Author

Fazleen Safina Abd Jamil

View all posts

View all posts


Artis tempatan digesa manfaat teknologi metaverse

KUALA LUMPUR: Artis tempatan perlu menggunakan dan memanfaatkan teknologi metaverse dan Non-Fungible Token (NFT) atau token tidak sepiawai untuk memacu seni dan teknologi negara ke peringkat seterusnya.

Bekas Perdana Menteri Tun Dr Mahathir Mohamad yang membuat gesaan itu berkata perubahan teknologi menjanjikan perkara yang lebih baik untuk masyarakat kerana ia akan memberi mereka lebih banyak prospek untuk berhubung dengan kurator dan meningkatkan kerjaya mereka.

“Saya diberitahu bahawa metaverse dapat memberi pembelajaran inklusif. Saya berharap ia dapat menyumbang banyak kepada kehidupan kita, termasuk dalam cara pembelajaran dan komunikasi.

“Dua tahun pandemik COVID-19 telah membuktikan dengan tepat (hal) ini. Daripada membeli makanan kepada menganjurkan mesyuarat, semuanya dilakukan secara dalam talian,” katanya ketika berucap pada majlis pelancaran Galeri Maya Metaverse & NFTS ‘Warisan Tun Dr Mahathir’ baru-baru ini, sebuah projek oleh syarikat pemula niaga Malaysia, Uniquepro Meta Holdings Sdn Bhd.

Sementara itu, Pengerusi Projek Martin Chew berkata pelancaran Galeri Maya Metaverse bertujuan untuk mewujudkan dan merealisasikan platform iaitu seni dan teknologi dijalin dengan lancar bagi memperkasakan generasi artis yang akan datang untuk menyerlahkan potensi sebenar mereka menggunakan teknologi terkini.

“Ia juga akan berfungsi sebagai platform komunikasi antara budaya yang boleh diakses secara serta-merta yang mengatasi halangan dan batasan termasuk lokasi geografi, masa dan bahasa.

“Oleh yang demikian, pelaksanaan Galeri Maya Metaverse akan dapat diakses oleh individu di seluruh dunia dalam era baharu teknologi Realiti Maya (VR) dan Realiti Diperkukuh (AR) di samping mempamerkan dan memelihara detik-detik bersejarah dalam kehidupan dan zaman Tun Dr Mahathir dan Tun Dr Siti Hasmah (Mohd Ali), bersama dengan ikon-ikon selebriti dan negarawan lain yang akan datang,” katanya.

Chew berkata ia juga akan berfungsi sebagai platform pendidikan yang membolehkan generasi Malaysia yang sedia ada dan akan datang untuk mengalami detik-detik bersejarah yang penting dalam sejarah negara seperti yang mereka tidak pernah dapat alami sebelum ini.

“Walaupun ekosistem metaverse adalah konsep yang agak baharu, namun ia telah membawa kepada penciptaan pelbagai kemajuan teknologi yang membentuk masa depan dalam masa nyata,” tambah beliau. – BERNAMA


Gagal curi kereta, pasangan kekasih sempat samun beg tangan warga emas

KEADAAN kewangan mendesak adakalanya memaksa seseorang melakukan apa sahaja termasuk menjadi penjenayah sehingga merisikokan nyawa orang lain.

Perkara itu berlaku kepada dua individu dipercayai pasangan kekasih yang bukan sahaja melakukan cubaan melarikan sebuah kereta, malah tergamak menyamun seorang wanita warga emas yang berada di dalam kenderaan berkenaan.

Menerusi video tular, pasangan tersebut yang menaiki sebuah motosikal pada mulanya dilihat memberhentikan kenderaan mereka di sebelah sebuah Proton Saga hitam.

Video berdurasi 1 minit 9 saat itu kemudian memaparkan, si lelaki turun daripada motosikal tersebut sebelum masuk ke dalam Proton Saga dan cuba melarikan kenderaan terbabit.

Namun, dia difahamkan panik apabila menyedari terdapat wanita warga emas yang berada di tempat duduk penumpang dan gagal melarikan Proton Saga tersebut.

Bagaimanapun, suspek sempat menyamun beg tangan milik warga emas itu, sebelum melarikan diri dari lokasi kejadian yang berlaku di Kampung Pasir Putih, Kelantan pada Sabtu lalu.

Rakaman televisyen litar tertutup (CCTV) itu dimuat naik di laman TikTok @safura_elya, yang juga mengaku sebagai menantu wanita warga emas tersebut.

Menurut Safura, ibu mentuanya duduk di bahagian penumpang sambil menunggu pemandu yang keluar membeli barang ketika kejadian.

Setakat ini, masih belum ada kenyataan daripada pihak berkuasa berhubung kejadian tersebut.

Author

Fazleen Safina Abd Jamil

View all posts

View all posts


Global Royalty saman Rosmah berhubung kehilangan 43 barang kemas

KUALA LUMPUR: Sebuah syarikat pemborong barang kemas di Lubnan memfailkan saman terhadap Datin Seri Rosmah Mansor bagi menuntut US$14.57 atau RM67.46 juta, atas dakwaan melanggar kontrak berhubung kehilangan 43 barang kemas kepunyaan syarikat itu yang diserahkan kepadanya, lima tahun lepas.

Global Royalty Trading SAL, yang berpangkalan di Beirut selaku plaintif memfailkan saman itu menerusi Tetuan David Gurupatham dan Koay di Mahkamah Tinggi di sini pada 29 Mac lepas dengan menamakan isteri kepada bekas Perdana Menteri, Datuk Seri Najib Tun Razak itu, selaku defendan tunggal.

Dalam pernyataan tuntutan, Global Royalty mendakwa Rosmah, 71, telah berbohong dalam afidavit dan pembelaannya dengan menyatakan bahawa 44 unit barangan kemas termasuk kalung berlian, anting-anting, cincin, gelang dan tiara yang diserahkan oleh seorang ejen syarikat itu kepada defendan telah dirampas oleh pihak berkuasa Malaysia untuk kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Menurut syarikat itu, ini kerana hanya satu daripada 44 barang kemas berkenaan berada dalam simpanan dan kawalan pihak polis, dan baki 43 barang kemas milik plaintif tidak berada dalam simpanan pihak berkuasa itu.

“Oleh itu, defendan telah gagal dan cuai untuk memulangkan kepada plaintif baki 43 barang kemas berjumlah US$14.57 juta kepunyaan plaintif yang telah diserahkan kepada defendan pada 10 Februari 2018,” dakwa Global Royalty menerusi pernyataan tuntutannya.

Menurut plaintif, berdasarkan Surat Aku Janji yang ditandatangani oleh Rosmah bertarikh 22 Mei 2018, beliau mengakui bahawa barang kemas itu berada dalam simpanannya, dan kemudian disita oleh Kerajaan Malaysia.

“Bagaimanapun dalam usaha syarikat untuk mendapatkan semula 44 barang kemas daripada Kerajaan, hanya satu daripada 44 barang kemas dapat dikenal pasti dan diambil semula oleh wakil yang dilantik oleh plaintif daripada kerajaan,” kata plaintif dan memaklumkan bahawa barang kemas itu ialah Diamond Emerald Bracelet.

Global Royalty berkata, adalah menjadi kewajipan defendan untuk menyimpan dan menjaga kesemua barang kemas itu dengan baik serta bertanggungjawab terhadap keselamatan barang kemas berkenaan.

Bagaimanapun plaintif mendakwa defendan telah memperdayakan plaintif dengan mengalihkan beban kepada Kerajaan Malaysia, sedangkan barang kemas itu sebenarnya telah hilang.

“Oleh itu, defendan perlu bertanggungjawab untuk menanggung kerugian atas kehilangan 43 barangan kemas itu dan plaintif mempunyai hak menuntut ganti rugi,” menurut syarikat terbabit.

Syarikat itu memohon perintah mandatori supaya barangan kemas itu hendaklah dipulangkan kepada plaintif dalam keadaan baik bagi tempoh 14 hari daripada tarikh penghakiman dan sekiranya ia tidak dapat dikembalikan, defendan bertanggungjawab untuk membayar kepada plaintif kos barang kemas berjumlah RM67,461,027.37 bersamaan US$14,567,270 selain memohon faedah, kos serta relif lain yang difikirkan sesuai oleh mahkamah.

Sementara itu, peguam Datuk David Gurupatham, yang mewakili Global Royalty mengesahkan mengenai pemfailan saman itu. – BERNAMA


Aplikasi e-hailing Yandex Taxi digodam, sebabkan lalu lintas Moscow sesak teruk

PENGGODAM menyebabkan kesesakan lalu lintas yang teruk di Moscow selepas mengeksploitasi aplikasi e-hailing Rusia, Yandex Taxi, untuk memanggil berpuluh-puluh teksi ke lokasi yang sama pada masa yang sama lapor Vice. Insiden itu berlaku pada 1 September dan lalu lintas menghala ke Kutuzovsky Prospect — jalan raya yang memang sudah sibuk — terus terhenti.

Video yang menunjukkan barisan teksi yang cuba pergi ke destinasi yang sama telah dikongsi secara meluas di Twitter dan Reddit pada Khamis. Walaupun Moscow terkenal dengan trafiknya yang padat – ia menduduki tempat nombor dua sebagai bandar paling sesak di dunia di dunia tahun lepas – kejadian itu tidak berkaitan dengan corak trafik biasa ibu kota itu.

Someone hacked #YandexTaxi and ordered all available taxis to Kutuzov Prospect in Moscow

Now there is a huge traffic jam with taxis.

It‘s like James Bond movie. pic.twitter.com/IatuAEtA2i

— Russian Market (@runews) September 1, 2022

“Pada pagi 1 September, Yandex.Taxi menemui percubaan oleh penyerang untuk mengganggu perkhidmatan – beberapa dozen pemandu menerima pesanan pukal ke wilayah Fili,” kata jurucakap Yandex, Polina Pestova dalam satu kenyataan kepada The Verge.

Perkhidmatan e-hailing, yang dimiliki oleh gergasi internet Rusia, Yandex, menambah bahawa kesesakan itu berlangsung kurang dari sejam, dan bahawa “algoritma untuk mengesan dan mencegah serangan sedemikian telah dipertingkatkan untuk mengelakkan kejadian serupa pada masa hadapan.”

Yandex masih belum mengesahkan siapa yang melakukan serangan itu, tetapi kumpulan hacktivist Anonymous, mengaku bertanggungjawab untuk kesesakan itu di Twitter. Ia mengatakan ia bekerjasama dengan Tentera IT Ukraine, kumpulan penggodam yang tersusun secara longgar yang dibantu oleh Timbalan Perdana Menteri Ukraine, Mykhailo Fedorov ketika Rusia mula-mula menyerang Ukraine.

Anonymous mengisytiharkan “perang siber” terhadap Rusia awal tahun ini, dan kemudian mendakwa ia merampas saluran TV Rusia dengan rakaman perang yang dianggap “haram” di negara itu. Sejak itu, penggodam telah membocorkan banyak data dan e-mel milik agensi kerajaan dan syarikat besar negara itu dalam jumlah terabyte sebagai sebahagian daripada kempen siber yang berterusan terhadap Rusia.

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Bekas ratu cantik dedah hubungan sesama jenis di pusat pemulihan

KUALA LUMPUR: Pusat pemulihan yang berlandaskan unsur keagamaan sewajarnya berfungsi untuk memulih dan membawa ke jalan kebaikan.

Bagaimanapun, baru-baru ini seorang bekas ratu cantik membuat pendedahan berhubung sebuah pusat pemulihan yang didakwa melahirkan ramai pasangan sesama jenis.

Pendedahan bekas ratu cantik, Nor Shakila Mohammad Saiful Islam, kali ini lebih mengejutkan apabila didapati ramai pasangan lesbian dan gay yang menghuni sebuah pusat pemulihan dek kerana dikurung setempat dalam tempoh bertahun-tahun.

Nor Shakila, 27, yang juga bekas penghuni pusat pemulihan berdaftar di Hulu Langat, menceritakan dia terkejut melihat hampir semua penghuni senior mempunyai pasangan lesbian di dalam bilik kurungan.

Katanya, dia diberitahu perkara itu selepas berbual dengan penghuni kira-kira 20 orang di dalamnya.

“Mengikut surat aku janji yang disediakan pusat pemulihan itu, pelatih tidak boleh pulang bersama keluarga selama dua hingga tiga tahun.

“Mereka ditempatkan di dalam bilik kurungan seperti penjara, tiada aktiviti lain kecuali berbual sesama pelatih di dalamnya.

“Pelatih wanita diasingkan, menetap di tingkat atas manakala lelaki di bahagian bawah bangunan.

“Namun kerana tempoh yang lama kurungan, pelatih akhirnya bermain cinta sesama jenis, mereka tanpa segan bercium berpelukan di depan penghuni lain,” katanya kepada MEDIA VARIASI.

Bekas pramugari itu turut mendedahkan bahawa dua minggu sebelum keluar dari pusat terbabit, salah seorang penghuni mengakui sendiri kepadanya bahawa dia adalah ‘partner‘ lesbian kepada warden perempuan dengan panggilan Bonda di pusat berkenaan.

“Saya pelik apabila setiap kali dia (partner) ada bacaan yasin ramai-ramai, dia dan Bonda duduk sebelah menyebelah bermain mata, tapi saya tak fikir jauh lagi ketika itu.

“Lagi pelik dia selalu dapat barang keperluan, telekung, ‘deodorant‘, dan saya tanya mana dapat semua barang ni sebab mak ayah dia tak pernah datang sepanjang saya berada di sana, dan dia beritahu dapat daripada Bonda.

“Dua minggu sebelum saya keluar dari pusat itu, dia beritahu partner lesbian dia adalah Bonda, dan itu ‘make sense‘ kenapa saya rasa pelik,” katanya.

Pelakon dan model itu mendakwa Bonda yang dimaksudkan adalah isteri kepada presiden pusat tetapi tidak pasti yang kedua atau ketiga, dan bekas penghuni pusat pemulihan sama.

Nor Shakila adalah mangsa baharu mengalami pengalaman sama seperti beberapa mangsa lain di pusat sama namun cawangan berlainan, yang dilaporkan secara eksklusif oleh MEDIA VARIASI sebelum ini.

Nor Shakila dimasukkan ke pusat pemulihan itu disebabkan gangguan mistik (histeria) selama 40 hari, dan pernah dikurung serta didera sehingga mengalami tekanan emosi, cedera di lengan akibat dipukul tiga batang kayu buluh yang diikat bersama sehingga kulitnya terbelah dua, benjol di kepala dan mata biru lebam, selain kepala pernah dihempas ke lantai.

Dia mendakwa, diberitahu penghuni senior, ada penghuni lelaki direkrut untuk berjihad ke Indonesia ketika majlis maulid setiap malam Isnin, kononnya sebagai persediaan menghadapi peperangan termasuk menceritakan pengalaman memegang senjata M16, selain pusat menghasilkan penghuni yang berhadapan isu kesihatan mental setelah dikurung dan didera.

Bekas pramugari itu juga turut mendedahkan, presiden pusat berkenaan pernah mengeluarkan kenyataan berbaur ugutan bunuh sehingga membuatkan dirinya trauma, namun sudah membuat satu akuan bersumpah (SD) mengenai pengalamannya di pusat berkenaan.

Untuk rekod, Nor Shakila merupakan seorang pelakon, model, perunding kecantikan serta pemegang gelaran Miss Lumiere International World Borneo 2021, Miss India Worldwide Malaysia 2018 (Miss Beautiful Skin), Miss Malaysia Kebaya 2017/2018, Ratu Kebaya 2017, Ratu Cheongsam 2017 dan Miss Petite Malaysia World 2016 di tempat ketiga yang juga memegang kategori Miss Popularity.

Author

Tun Puteh Wanti

View all posts

View all posts


Polis terima laporan kes tular lelaki dera wanita di Kajang

KUALA LUMPUR: Polis telah membuka satu kertas siasatan berhubung perbuatan seorang lelaki dipercayai suami tular di media sosial apabila mendera seorang wanita di sebuah rumah di sekitar Kajang, baru-baru ini.

Tanpa mendedahkan butiran lanjut, Ketua Polis Daerah Kajang, ACP Mohd Zaid Hassan, berkata pihaknya telah menerima laporan berhubung video yang tular itu.

“Ketika ini, kami sedang mengambil tindakan berhubung kes terbabit,” katanya ringkas ketika dihubungi hari ini.

Semalam, dalam video berdurasi satu minit tujuh saat yang tular di aplikasi Tiktok itu menunjukkan lelaki berambut panjang menarik tudung wanita berkenaan sebelum mangsa diheret dan ditendang di bahagian muka serta badan berkali-kali.

Laporan media sosial menyatakan dalam video tersebut, seorang kanak-kanak perempuan juga kelihatan menangis sambil menangkat tangan sebagai tanda memohon maaf kepada individu berkenaan. – BERNAMA


Zahid harap jawatankuasa diberi kuasa badan penyelia berkaitan isu kanak-kanak

PUTRAJAYA: Timbalan Perdana Menteri, Datuk Seri Dr Ahmad Zahid Hamidi berharap jawatankuasa sosial bagi meneliti masalah berkaitan kanak-kanak yang akan dipengerusikannya diberi kuasa sebagai badan penyelia berkaitan pendidikan, hak dan jenayah terhadap kanak-kanak.

Zahid yang diminta Perdana Menteri, Datuk Seri Anwar Ibrahim untuk mempengerusikan jawatankuasa sosial itu berkata, beliau akan memperhalusi penubuhan jawatakuasa itu secepat mungkin kerana ia turut melibatkan isu-isu terkait dengan Kementerian Pembangunan Wanita, Keluarga dan Masyarakat.

“Saya melihat pelantikan ini sebagai satu tanggungjawab dan amanah yang besar memandangkan isu penderaan kanak-kanak belum dapat dituntaskan.

“Malah, terdapat beberapa isu lain berkaitan kanak-kanak masih lagi berlegar dan belum mendapat pembelaan yang sewajarnya. Kanak-kanak memerlukan perlindungan dan perhatian kita,” katanya dalam satu kenyataan hari ini.

Zahid berkata, permasalahan anak-anak yang berbapakan warga asing atau beribukan warga asing akan turut ditangani oleh jawatankuasa itu dengan pelaksanaan dalam kadar segera oleh Kementerian Dalam Negeri.

“Ini juga merupakan satu lagi usaha di bawah Kerajaan Perpaduan yang prihatin untuk memberi pelindungan kepada kanak-kanak yang tidak sah taraf,” katanya.

Kerajaan hari ini memutuskan pelantikan Pesuruhjaya Kanak-Kanak untuk menganggotai Suruhanjaya Hak Asasi Manusia (Suhakam). Ia adalah cabang khas yang mempunyai autonomi di bawah Suhakam bagi meneliti dan mendepani masalah berkaitan penderaan dan masalah sosial melibatkan kanak-kanak.

Zahid turut mengucapkan tahniah kepada Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said yang sebelum ini mencadangkan agar satu suruhanjaya bebas ditubuhkan untuk menjaga hak dan kesejahteraan kanak-kanak, yang akhirnya bakal diwujudkan melalui penggubalan satu akta yang baharu. – BERNAMA


Agong zahir harapan Anwar PM terakhir di bawah pemerintahan baginda

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan harapan supaya Datuk Seri Anwar Ibrahim akan menjadi Perdana Menteri terakhir yang dilantik di bawah pemerintahan Seri Paduka.

Al-Sultan Abdullah bertitah sejak memegang tampuk pemerintahan negara bermula 31 Januari 2019, baginda telah menggalas amanat berat untuk memilih dan melantik empat perdana menteri berbeza bermula dengan Perdana Menteri ke-7, Tun Dr Mahathir Mohamad; Tan Sri Muhyiddin Yassin; Datuk Seri Ismail Sabri Yaakob dan Anwar.

“Beta telah bersemayam di atas takhta singgahsana kerajaan Malaysia bermula pada 31 Jan 2019. Sehingga ke hari ini, beta telah melalui pelbagai peristiwa dan pengalaman yang sukar untuk beta lupakan.

“Terpahat dalam sejarah negara bahawa beta adalah merupakan satu-satunya Yang di-Pertuan Agong yang telah diberi keafiatan untuk memerintah negara dengan empat orang perdana menteri bersama  empat jemaah menteri yang berlainan.

“Beta berharap Perdana Menteri yang ke-10 ini adalah yang terakhir buat beta sebelum beta berangkat pulang ke negeri Pahang Darul Makmur,” titah Seri Paduka pada Istiadat Pembukaan Penggal Kedua Parlimen ke-15 hari ini.

Al-Sultan Abdullah bertitah baginda juga tidak berniat untuk mencampuri urusan politik negara mahupun mengatur percaturan landskap politik tanah air.

Namun baginda bertitah pada pengamatan Seri Paduka, jika episod yang membawa kepada peletakan jawatan Perdana Menteri ke-7 tidak berlaku, nescaya rantaian kemelut politik yang berlarutan sehingga kepada Pilihan Raya Umum ke-15 juga akan dapat dielakkan.

“Lebih penting lagi kemelut politik yang membelenggu negara hampir empat tahun lamanya boleh dielakkan jika sekiranya ahli-ahli yang berhormat dan para ahli politik negara bersedia untuk mengetepikan perbezaan dan bersatu-padu semata-mata atas dasar untuk menjaga kepentingan rakyat beta dan negara yang kita cintai ini.

“Pada usia (kemerdekaan) 66 tahun, kita sepatutnya telah matang untuk menjadikan perbezaan yang unik ini sebagai rencah utama dalam pembentukan sebuah bangsa Malaysia yang saling sayang-menyayangi, menghormati antara satu dengan yang lain, toleran dan hidup dalam sebuah kesepaduan yang utuh,” titah Seri Paduka.

Al-Sultan Abdullah bertitah sekiranya kepelbagaian, kemajmukan dan kekusutan politik berterusan menjadi punca perbalahan dan perpecahan, Seri Paduka khuatir suasana damai dan kemajuan yang didambakan tidak akan menjadi kenyataan buat selama-lamanya.

Seri Paduka turut menzahirkan pesanan kepada wakil rakyat agar menjaga nama baik dan kehormatan Parlimen serta berkhidmat setulus hati dengan sentiasa meletakkan rakyat dan masa hadapan negara dalam hati sanubari mereka.

Baginda juga mahu wakil rakyat mengetepikan agenda politik sempit dan bersatu hati atas nama perpaduan kerana kestabilan landskap politik harus dijadikan ruang dalam membentuk bangsa Malaysia dan era Malaysia baharu yang gemilang.

Al-Sultan Abdullah turut menitipkan doa agar negara dan rakyat akan terus hidup dengan penuh kerukunan atas dasar perpaduan dan sentiasa berada dalam perlindungan Allah.

“Pada 30 Jan 2024 kelak, beta akan menamatkan pemerintahan sebagai Yang di-Pertuan Agong ke-16. Makanya ini adalah merupakan kali terakhir yang dapat beta berangkat ke Istiadat Pembukaan Penggal Parlimen dan bertitah di dalam dewan yang mulia ini.

“Justeru izinkan beta pada kesempatan ini untuk menzahirkan penghargaan di atas taat setia yang telah dicurahkan kepada beta dan negara tercinta oleh semua anggota perkhidmatan awam, Angkatan Tentera Malaysia, Polis Diraja Malaysia, petugas perkhidmatan kesihatan serta seluruh agensi kerajaan yang telah berkhidmat dengan penuh profesional dan berkecuali tanpa mengenal penat dan lelah.

“Terima kasih juga kepada seluruh rakyat beta yang telah hidup dengan penuh kerukunan dan aman damai serta terus gagah menghadapi pelbagai gelora pandemik, kemurungan ekonomi dan kemelut politik yang melanda tanah air,” titah baginda. – BERNAMA

SBBM NAM KLS


Wanita 50 tahun tewaskan ‘ex-GF’ anak di gelanggang MMA

SEORANG wanita berusia 50 tahun nekad mengambil bahagian dalam pertandingan seni bela diri campuran (MMA), untuk bertembung dengan bekas teman wanita anaknya di Poland.

Meskipun sudah berusia separuh abad, kudrat Gosia Magical masih mampu menewaskan seterunya, Nikita Alokin yang berusia 19 tahun.

Menerusi rakaman video, kedua-dua wanita itu pada mulanya dilihat melakukan pertarungan seperti biasa, sebelum Magical menyerang Alokin dan mendorongnya untuk berundur.

Tekaan orang ramai bahawa Alokin akan memenangi pertarungan itu berikutan usia yang lebih muda dilihat meleset, berikutan Magical mempamerkan ketenangan dan terus menyerang remaja tersebut dengan tumbukan bertubi-tubi.

Pada pusingan kedua, Alokin dilihat berlari mengelilingi gelanggang untuk mencari peluang menyerang Magical.

Namun, Magical bukan sahaja berjaya mengelak serangan, malah tangkas menyepak remaja tersebut.

Dia juga dilihat menumbuk Alokin dengan tangan lurus, sekali gus menyebabkan peserta muda itu terjatuh.

Alokin tidak dapat meneruskan perjuangan dan akhirnya tewas dengan pukulan ‘technical knock out’ (TKO).

Gosia Magical, 50, berjaya menewaskan bekas teman wanita anaknya, Nikita Alokin, 19, di gelanggang MMA Poland baru-baru ini.#mma #gosiamagical #nikitaalokin

Sumber: @CSTodayNews pic.twitter.com/jvDasplbxj

— Media Variasi (@mediavariasi_) October 30, 2023

Menurut laman web mma.pl, kedua-dua wanita itu mempunyai konflik antara satu sama lain, sejak Alokin putus cinta dengan anak Magical, Daniel Zwierzynski.

Zwierzynski merupakan salah seorang pempengaruh terkenal di Poland.

Laman web itu turut melaporkan bahawa, MMA dijadikan sebagai platform untuk kedua-dua wanita tersebut menyelesaikan masalah peribadi mereka.

Untuk rekod, terdapat atlet yang masih menyertai MMA ketika usia melebihi 40 tahun termasuk Daniel Cormier, Glover Teixeira dan Randy Couture.

Bagaimanapun, ia bukanlah penghalang buat mereka untuk memenangi pertarungan dengan atlet yang masih muda.

Author

Fazleen Safina Abd Jamil

View all posts

View all posts


Speaker jelaskan keputusan tolak usul tergempar dibawa Arau, Machang

KUALA LUMPUR: Yang Dipertua Dewan Rakyat, Tan Sri Johari Abdul menegaskan, keputusan menolak usul tergempar dibawa Ahli Parlimen Machang dan Ahli Parlimen Arau dibuat berdasarkan keputusan terdahulu.

Menurutnya, keputusan sama pernah dibuat Datuk Azhar Azizan Harun yang menolak dua usul dikemukakan oleh dua Ahli Parlimen pada 2021.

“Pada 23 Julai 2021, Speaker, Datuk Azhar Azizan Harun telah menolak dua usul yang dikemukakan oleh, pertama, Beruas (Ngeh Koo Ham), kedua, Port Dickson (Datuk Seri Anwar Ibrahim) untuk membincangkan isu tertentu.

“Semasa itu isu proklamasi darurat, tapi Speaker Azhar, saya berpandukan kepada dia, dia tidak boleh membenarkan kerana peraturan mesyuarat 11 (3). Termaktub dengan jelas yang menentukan ialah Perdana Menteri.

“Saya mengambil ‘precedent’ itu mengatakan ini adalah sidang khas, peraturan 11 (3) yang menentukan ialah Perdana menteri. Maka apa yang termaktub dalam syarat-syarat yang diletakkan itu,saya ikutlah,” katanya.

Tambahnya, beliau akan tetap memberi ruang kepada Datuk Seri Shahidan Kassim (PN – Arau) dan Wan Ahmad Fayhsal Wan Ahmad Kamal (PN – Machang) untuk bercakap berhubung usul tergempar dibawa mereka.

Katanya lagi, ruang bercakap selepas pembentangan Perdana Menteri bukanlah bermakna terhad pada hari Isnin semata-mata, sebaliknya terbuka juga untuk hari lain sehingga persidangan khas selesai.

Johari menegaskan, beliau enggan isu tersebut dibangkitkan lagi selepas beliau membuat penjelasan.

Beliau berkata demikian ketika sesi perbahasan Kajian Separuh Penggal (KSP) Rancangan Malaysia Ke-12 (RMK12) di Dewan Rakyat pada Selasa. – Astro Awani

Author

Media Variasi

View all posts

View all posts


KPM akan tambah baik proses pembayaran wang bantuan awal persekolahan

NIBONG TEBAL: Kementerian Pendidikan (KPM) akan menambah baik proses pembayaran wang bantuan awal persekolahan termasuk memasukkan terus ke dalam akaun bank murid atau ibu bapa mereka supaya lebih selamat dan menjimatkan masa.

Menteri Pendidikan, Fadhlina Sidek berkata, pihaknya juga mengambil maklum semua cadangan yang dikemukan pelbagai pihak berhubung proses pembayaran wang bantuan awal persekolahan itu sebanyak RM150 bagi setiap murid.

“Kita ambil maklum semua cadangan cuma proses pembayaran bantuan awal persekolahan itu ada prosedur operasi standard (SOP) dan bahagian kewangan telah tentukan bagaimana proses itu berlaku.

“Setakat ini kita kekalkan dulu dengan proses yang sedia ada tapi kami akan tambah baik dari semasa ke semasa…termasuk cadangan pembayaran terus ke akaun mereka (murid atau ibu bapa) pada tahun-tahun hadapan,” katanya kepada pemberita di sini malam tadi.

Fadhlina yang juga Ahli Parlimen Nibong Tebal ditemui selepas menyampaikan sumbangan Tahun Baharu Cina kepada 103 warga emas di Perkampungan Jawi, di sini yang turut dihadiri Ahli Dewan Undangan Negeri (ADUN) Jawi, Jason H’ng Mooi Lye.

Fadhlina berkata demikian ketika diminta mengulas cadangan daripada bekas Menteri Pendidikan, Datuk Dr Radzi Jidin yang mahu pembayaraan bantuan awal persekolahan seeloknya dimasukkan terus ke dalam akaun bank murid supaya lebih selamat dan menjimatkan masa.

Radzi dilaporkan berkata, cadangan itu supaya isu samun melibatkan wang berkenaan tidak berulang lagi pada masa depan, malah pendekatan memasukkan terus bantuan berkenaan ke akaun bank murid atau ibu bapa dapat meningkatkan produktiviti dan menjimatkan masa banyak pihak.

Mengulas lanjut, Fadhlina berkata, ketika ini pihaknya masih perlu melakukan proses pemberian wang bantuan awal persekolahan itu secara bersemuka kerana mengambil kira terdapat ibu bapa yang tiada akaun bank.

“Memang ada makluman ibu bapa yang tiada akaun bank sebab itu kita masih guna cara kovensional ini tapi kita ambil maklum cadangan-cadangan yang dikemukan untuk tambah baik perkara itu demi kepentingan semua,” katanya.

Isu cara pembayaran bantuan awal persekolahan timbul selepas seorang guru besar berputih mata apabila wang bantuan awal persekolahan berjumlah RM109,000 yang diperuntukkan untuk sebuah sekolah di Beranang, Selangor hilang selepas dilarikan individu yang memecah tingkap kenderaannya di Semenyih dalam kejadian 10 pagi Isnin lepas.

Menurut Ketua Polis Daerah Kajang, ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lelaki ditahan sorok dadah dalam penguli doh

GEORGE TOWN: Polis Pulau Pinang menahan seorang lelaki tempatan dan merampas dadah jenis ketamin bernilai RM160,000 yang disorok dalam tempat penguli doh dalam serbuan di sebuah syarikat penghantaran di Bayan Lepas, Jumaat lepas.

Ketua Polis Daerah Barat Daya, Supt Kamarul Rizal Jenal berkata, bertindak hasil maklumat dan risikan, sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Pulau Pinang menahan suspek berusia 28 tahun dan menyerbu syarikat penghantaran tersebut pada 7 pagi.

“Hasil pemeriksaan, pihak polis telah menemukan dadah ketamin sebanyak 2,928 gram yang disorok dalam 11 unit penguli doh berwarna merah dan hijau di syarikat penghantaran tersebut.

“Siasatan awal mendapati semua dadah jenis ketamin bernilai RM160,000 dipercayai milik sindiket pengedaran dadah antarabangsa itu, akan dihantar ke luar negara melalui syarikat penghantaran berkenaan,” katanya dalam kenyataan di sini hari ini.

Beliau berkata siasatan lanjut sedang dijalankan termasuk mengesan rangkaian sindiket pengedaran dadah dan polis juga tidak menolak kemungkinan sindiket tersebut bukan kali pertama menyeludup ketamin ke luar negara dengan cara sedemikian.

Kamarul Rizal berkata semua ketamin yang dirampas dalam serbuan itu mampu dibekalkan kepada 4,000 orang penagih dadah.

Katanya, ujian saringan air kencing ke atas suspek mendapati negatif dadah dan semakan rekod juga mendapati lelaki terbabit tidak mempunyai sebarang kesalahan lampau.

“Susulan penahanan lelaki itu, polis turut menyita sebuah motosikal jenis CF250 bernilai RM12,000 dan sebuah kereta jenis Proton Persona bernilai RM15,000. Nilai keseluruhan rampasan dadah dan sitaan harta berjumlah RM187,000,” katanya.

Menurutnya, lelaki yang bekerja sendiri itu direman selama enam hari sehingga 10 Nov ini bagi membantu siasatan dan kes disiasat mengikut Seksyen 39B Akta Dadah Berbahaya 1952. – BERNAMA


Saya korban darah untuk negara – Pemandu ANGKASA

PETALING JAYA: Saya korbankan darah untuk selamatkan nyawa yang memerlukan,” demikian kata Mohd Yusrie Dollah.

Mohd Yusri, 37, adalah penderma darah kali ketiga, sejak penganjuran Kempen Derma Darah CoopCare dengan kerjasama Angkasa Koperasi Kebangsaan Malaysia Bhd (ANGKASA), diadakan pada 2018.

Usaha itu bagi menyokong Pusat Darah Negara menampung keperluan bekalan darah negara.

Mohd Yusri yang juga memiliki darah jenis A itu berkata, iklan kempen darah di platform media pernah mendorongnya untuk berbuat demikian.

“Iklan itu menunjukkan, satu pek darah boleh selamatkan nyawa.

“Disebabkan penganjuran hari ini berkaitan dengan program kemerdekaan, ia berkait dengan semangat cintakan negara.

“Justeru, saya (menganggap) sumbang darah kepada negara,” kata pemandu ANGKASA yang sudah berkhidmat sejak 14 tahun.

Dia ditemui MEDIA VARIASI pada program berkenaan sempena Sambutan Hari Kebangsaan dan Hari Malaysia 2022 , ibu pejabat di Kelana Jaya, di sini.

Terdahulu, Presiden ANGKASA merangkap Presiden ASEAN Cooperative Organization (ACO) Datuk Seri Dr Abdul Fattah Abdullah turut melakukan tinjauan di program itu.

Setiap penderma darah menerima baucar bernilai RM50 untuk ditebus guna di outlet Coop Farmasi ANGKASA yang menawarkan produk penjagaan diri dan kesihatan.

Author

Fhatihah Zakinan

View all posts

View all posts


Abang sanggup rogol adik kandung hingga lahirkan anak

JELEBU: Seorang remaja didakwa di Mahkamah Majistret di sini, hari ini terhadap dua pertuduhan merogol adik kandungnya, tahun lalu sehingga melahirkan anak.

Mengikut pertuduhan, tertuduh berusia 15 tahun, melakukan persetubuhan dengan adik kandungnya berusia 14 tahun di sebuah rumah di Palong pada Jun dan September 2022.

Tertuduh mengaku bersalah terhadap kedua-dua pertuduhan selepas dibaca jurubahasa di hadapan Majistret Norshazwani Ishak.

Berdasarkan fakta kes adiknya melahirkan bayi lelaki cukup sifat, 16 Februari lalu dengan dibantu ibunya, lapor Harian Metro hari ini.

Mahkamah kemudian membenarkan tertuduh diikat jamin RM4,000 dengan seorang penjamin dan tertuduh perlu melapor diri di balai polis berdekatan setiap 1 hari bulan sehingga kes selesai.

Tertuduh juga dikehendaki tinggal berasingan dan dilarang menghubungi atau mendekati mangsa.

Mahkamah menetapkan 22 Mac ini bagi sebutan semula kes.

Pendakwaan kes dikendalikan Pegawai Pendakwa Inspektor Muhammad Nizam Rafii manakala tertuduh tidak diwakili peguam.

Author

Diyana Rahip

View all posts

View all posts


Buang al-Quran: Polis selesai ambil keterangan 14 individu

KUALA LUMPUR: Seramai 14 individu termasuk tiga penerbit dan tiga pencetak telah pun selesai memberi keterangan untuk membantu siasatan berhubung penemuan 13 naskhah al-Quran dipercayai sengaja dibuang ke dalam longkang berhampiran tasik lombong di Jinjang, di sini, bulan lepas.

Ketua Polis Kuala Lumpur, Datuk Azmi Abu Kassim berkata, polis kini masih dalam proses melengkapkan siasatan kes berkenaan dan sedang berusaha mengesan pihak yang melakukan perbuatan tidak bertanggungjawab itu.

“Kami masih belum dapat punca sebenar al-Quran ini dari mana dan polis masih berusaha mengesan serta mengenal pasti pihak yang terlibat dengan pembuangan al-Quran secara tidak berhemah itu,” katanya.

Beliau berkata demikian ketika diminta mengulas mengenai perkembangan siasatan pembuangan al-Quran di dalam longkang selepas hadir pada program High Profile Policing sempena Peringatan Hari Polis yang ke-216 di KLCC, di sini hari ini.

Sebelum ini, satu video tular di laman sosial yang memaparkan seorang individu mengutip beberapa naskhah al-Quran, dipercayai dibuang pihak tidak bertanggungjawab di dalam longkang berhampiran lombong Taman Sri Murni di Gombak sehingga menimbulkan perasaan marah dalam kalangan umat Islam di negara ini.

Kes itu disiasat mengikut Seksyen 295 Kanun Keseksaan kerana membinasakan al-Quran dengan tujuan mengaibkan agama dan Seksyen 298 A Kanun Keseksaan kerana mendatangkan mudarat keharmonian atas agama.

Sementara itu, beliau sekali lagi turut menegaskan amaran yang dikeluarkan oleh Ketua Polis Negara Tan Sri Acryl Sani Abdullah Sani Jumaat lepas, bahawa polis tidak teragak-agak untuk mengambil tindakan kepada mana-mana individu yang membangkitkan isu perkauman.

“Polis tidak akan membiarkan ibu kota warga Kuala Lumpur dan Putrajaya diganggu-gugat keselamatan serta ketenteramannya susulan sentimen perkauman.

“Saya tidak kompromi dengan isu ini (sentimen perkauman) maka saya harap masyarakat dapat menyokong dengan apa yang polis sasarkan iaitu menjaga ketenteraman keharmonian ibu kota ini,” katanya.

Pada Jumaat lepas, Perdana Menteri, Datuk Seri Anwar Ibrahim mendedahkan terdapat usaha pihak tertentu meniupkan sentimen kaum dan agama, dan telah mengarahkan pasukan keselamatan untuk berwaspada bagi menjaga keamanan negara agar ia tidak digunakan untuk menimbulkan kekacauan.

Susulan itu, Acryl Sani memberi jaminan bahawa tahap keselamatan negara terkawal serta menzahirkan komitmen dalam memastikan penguatkuasaan undang-undang dilaksanakan secara berterusan, demi memastikan keselamatan kekal terjamin. – BERNAMA


Jangan semua benda nak dipolitikkan – Ahmad Zahid

PUTRAJAYA: “Dia ni gila ke apa?” soal Timbalan Perdana Menteri, Datuk Seri Dr. Ahmad Zahid Hamidi kepada Ketua Pemuda Perikatan Nasional (PN), Ahmad Fadhli Shaari.

Ahmad Zahid berkata demikian ketika diminta mengulas tindakan Ahli Parlimen Pasir Mas itu yang mungkin akan mencadangkan logo dan tema lain Hari Kebangsaan di empat negeri di bawah PN nanti.

Menurutnya, beliau tidak mahu soal patriotisme seperti logo dan tema Hari Kebangsaan itu dipolitikkan.

“Ini bukan soal politik sebaliknya soal bendera dan perayaan Hari Kebangsaan adalah agenda nasional. Jadi, saya fikir jangan dipolitikkan perkara ini.

“Saya fikir dia tidak layak jadi Ahli Parlimen kalau sikapnya yang jumud (berfikiran sempit) begitu,” katanya ketika ditemui pada Kejohanan Bola Sepak Piala Dato’ Seri Ahmad Zahid Hamidi 2023 di sini, hari ini.

Katanya, beliau menasihatkan Ahmad Fadhli supaya tidak mempolitikkan semua perkara termasuk perayaaan Hari Kebangsaan.

Sebelum ini, Perikatan Nasional (PN) mencadangkan tema dan logo Hari Kemerdekaan Ke-66 yang berbeza dengan seperti diumumkan Kerajaan Perpaduan.

Menurut Ahmad Fadhli, tema yang dipilih adalah ‘Teguh Muafakat Malaysia Sejahtera’ selaras dengan usaha menyemarakkan lagi semangat patriotik dan memekarkan kecintaan rakyat terhadap negara.

Katanya, logo itu berasaskan bunga raya memaparkan empat warna dalam Jalur Gemilang iaitu biru, putih, kuning dan merah.

Pada Mei lalu, Menteri Komunikasi dan Digital, Fahmi Fadzil mengumumkan ‘Malaysia Madani: Tekad Perpaduan, Penuhi Harapan’ sebagai tema Hari Kebangsaan dan Hari Malaysia tahun ini dengan mengangkat Malaysia Madani sebagai logo rasmi. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Johari Abdul dari kerusi Parlimen ke Speaker

KUALA LUMPUR:  Datuk Johari Abdul yang dipilih sebagai Yang Dipertua Dewan Rakyat yang baharu menggantikan Tan Sri Azhar Azizan Harun, bukan sahaja berpengalaman dalam bidang politik tetapi juga mahir dalam selok-belok pentadbiran kerajaan.

Johari, 67, yang pernah menjadi Ahli Parlimen dan Ahli Dewan Undangan Negeri (ADUN), mula memasuki gelanggang politik pada Pilihan Raya Umum (PRU) ke-10 dengan bertanding atas tiket PKR di Parlimen Sungai Petani, Kedah, pada November 1999, namun tewas.

Beliau kemudian bertanding di peringkat DUN di kawasan Batu Arang, Selangor pada PRU ke-11, tetapi turut menerima nasib yang sama.

Tewas dua kali ketika bertanding dalam PRU tidak mematahkan semangatnya, sebaliknya bapa kepada lapan orang cahaya mata ini terus mencuba pada PRU ke-12 sebelum berjaya merampas kawasan Parlimen Sungai Petani dan berjaya mempertahankan kerusi itu selama tiga penggal.

Berkelulusan Ijazah Sarjana Pengajian Strategik dari Lancaster University, England dan Sarjana Muda Pengajian Asia Selatan Universiti Malaya (UM) ini turut menempa sejarah pada PRU ke-14 apabila berjaya memenangi kawasan DUN Gurun dan Parlimen Sungai Petani.

Bagaimanapun beliau tidak bertanding pada PRU15 sebaliknya digantikan anaknya, Dr Mohammed Taufiq Johari, 26, yang memenangi kerusi berkenaan sekali gus menyaksikan dua beranak itu, kini bergandingan di Dewan Rakyat.

Dalam bidang pentadbiran awam dan penglibatan badan bukan kerajaan (NGO) pula, Johari pernah menyandang jawatan sebagai Pengarah Biro Tatanegara, Pegawai Tadbir dan Diplomatik, Pengarah Pelaburan Yayasan Dakwah Islamiah Malaysia (YADIM), dan Pengarah Yayasan Gerak Bakti Kebangsaan.

Semalam, Johari yang juga bekas ADUN Gurun turut mengumumkan keputusan mengosongkan kerusi Dewan Undangan Negeri (DUN) berkuat kuasa serta-merta.

Pada 2009, beliau dianugerahkan darjah kebesaran Dato’ Setia Diraja Kedah (DSDK) yang membawa gelaran ‘Datuk’. – BERNAMA


Hanya RM28 setahun, masa depan waris pendeposit TH Khairat terbela

KUALA LUMPUR: Lembaga Tabung Haji (TH) melancarkan TH Khairat iaitu perlindungan takaful sebanyak RM12,000 kepada penerima manfaat sekiranya berlaku kematian atau hilang upaya menyeluruh dan kekal ke atas pendeposit TH dengan langganan tahunan serendah RM28.

Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata, inisiatif itu merupakan satu komitmen dan langkah proaktif agensi di bawah kementeriannya untuk meringankan beban kewangan pendeposit TH.

Selain itu, beliau berkata, inisiatif itu menggalakkan umat Islam untuk menabung dan membuat persediaan awal dari segi kewangan manakala pengurusan waris sewaktu dan selepas kematian dapat diuruskan dengan baik.

“Saya berharap, usaha seperti ini akan mendapat sambutan dan sokongan ramai kerana menerusi TH Khairat, kebajikan dan kesejahteraan para pendeposit akan terus terpelihara kerana bantuan kewangan akan diberi pada masa sukar apabila berlaku kematian kepada pendeposit.

“Sebelum ini saya mendapati kebanyakan asnaf tiada skim takaful. Ini bermakna apabila ketua keluarga (suami) meninggal dunia, ada isteri didapati tidak bekerja langsung, putus harapan dan tiada pendapatan.

“Apabila kita ada TH Khairat, sekurang-kurangnya kita ada jaminan apabila pendeposit meninggal dunia. Waris akan mewarisi RM12,000 manakala wang tersebut boleh digunakan untuk meneruskan kehidupan.

“Selain dapat bantuan agensi-agensi kerajaan, sudah tentu waris akan dapat manfaat RM12,000 yang diwarisi daripada pendeposit terbabit.

“Menerusi cara itu, akan wujud kesejahteraan masyarakat baik dan sejahtera, yang mana tiada lagi kesusahan akibat daripada kematian ketua keluarga menerusi TH Khairat,” katanya menerusi sidang media selepas melancarkan Tabung Haji (TH) Khairat, di Bangunan Tabung Haji, Jalan Tun Razak, di sini pada Isnin.

Mengulas lanjut, Mohd Na’im berkata, inisiatif tersebut akan dimulakan dengan dirinya dan ketua-ketua 14 agensi di bawah naungan Jabatan Perdana Menteri (Hal Ehwal Agama).

Beliau berkata, permulaan itu mewajibkan ketua-ketua agensi yang ada untuk melanggan TH Khairat.

“Apabila mereka sudah melanggan TH Khairat, maka mudahlah mereka bercakap dengan anak buah di bawah untuk melakukan perkara sama.

“Takkan mereka tak buat (langgan TH Khairat), tetapi nak suruh anak-anak buah pula. Itu hasrat saya supaya lepas itu langganan akan diturunkan kepada warga kerja.

“Saya dimaklumkan setakat hari ini sudah ada 9,000 pendeposit TH yang telah melanggan TH Khairat. Jadi, saya harap biarlah sampai keseluruhan sembilan juta pendeposit TH akan melanggan inisiatif itu kerana manfaat yang banyak,” tambahnya.

TH Khairat terbuka kepada semua pendeposit TH yang berumur seawal 30 hari sehingga 65 tahun dan yang ditaja jamin oleh Syarikat Takaful Malaysia Keluarga Berhad (Takaful Malaysia) dan Hong Leong MSIG Takaful Berhad (HLMT).

Bayaran RM28 adalah secara potongan terus daripada akaun TH secara tahunan dan pendaftaran boleh dilakukan melalui portal atau aplikasi THiJARI.

Pendeposit juga boleh mendaftarkan TH Khairat untuk akaun anak di bawah jagaan yang berumur di bawah 18 tahun di bawah THiJARI.

Untuk maklumat lanjut, layar www.tabunghaji.gov.my atau hubungi Tabung Haji Contact Centre (THCC) di talian 03-62071919.

Author

Fazleen Safina Abd Jamil

View all posts

View all posts


Bekalan telur sepanjang Ramadan, Aidilfitri mencukupi – FAMA

JASIN: Lembaga Pemasaran Pertanian Persekutuan (FAMA) memberi jaminan bekalan telur termasuk gred A dan B di seluruh negara stabil bagi menampung keperluan pengguna sepanjang Ramadan dan musim perayaan Aidilfitri.

Pemangku Ketua Pengarah FAMA, Abdul Rashid Bahri berkata, bagaimanapun permintaan bagi gred AA, gred A dan gred B meningkat di bulan puasa berikutan ia bahan utama digunakan untuk membuat kuih, kek, biskut raya dan juadah berbuka.

“Namun FAMA difahamkan pihak pengeluar cuba untuk memenuhi keperluan pengguna tetapi penghasilan bagi telur gred tersebut juga bergantung kepada umur ayam yang diternak.

“Secara keseluruhan kita mempunyai banyak pilihan termasuk telur omega dan telur kampung yang mempunyai saiz membolehkan pengguna membuat pilihan,” katanya kepada pemberita pada program Jualan Terus Dari Ladang (JTDL) Ramadan Madani @ Pasar Tani di Merlimau di sini hari ini.

Hadir sama Timbalan Ketua Pengarah (Khidmat Pengurusan) FAMA, Rosilawati Abu Hassan dan Pengarah FAMA negeri, Hairudin Yunos.

Abdul Rashid berkata, FAMA juga akan memastikan bekalan telur di pasaran mencukupi dan menambah bekalan di mana-mana tempat sekiranya mendapat maklumat berlaku kekurangan seperti di negeri-negeri pantai timur.

“Apabila berlaku kekurangan telur kita akan berbincang dengan pembekal dan antara perbincangan itu kuota yang diberikan kepada FAMA untuk tingkatkan bekalan di Kelantan, Terengganu dan Pahang mengalami kekurangan bekalan kerana tiada pengeluaran kilang yang besar,” katanya.

Beliau berkata, FAMA juga mengambil langkah proaktif dengan mengadakan sesi libat urus bersama pemain industri dan berbincang untuk memasarkan telur ayam ke seluruh negara dan sehingga 31 Mac, FAMA telah mengedarkan sebanyak 21.5 juta biji telur melalui 369 outlet pemasarannya di seluruh negara.

“Intervensi ini diteruskan sehingga Jun tahun ini, namun penilaian semasa akan dilakukan sama ada perlu diteruskan lagi sehingga hujung tahun dan buat masa ini FAMA memperoleh bekalan dari tujuh negeri pembekal utama komoditi itu Melaka, Sarawak, Sabah, Pulau Pinang, Johor, Selangor dan Negeri Sembilan,” katanya.

Dalam pada itu, Abdul Rashid berkata, pencapaian nilai jualan JTDL pada tahun lepas mencatatkan RM16.37 juta dengan melibatkan 7,626 usahawan di 1,032 lokasi seluruh negara.

Katanya, pelaksanaan JTDL dilihat sebagai satu daripada program ‘quick win’ FAMA dalam membantu pengeluar memasarkan produk secara terus kepada pengguna dan secara langsung dapat mengurangkan kos hidup rakyat terutama dalam komoditi agromakanan melalui penjimatan harga ditawarkan. – BERNAMA


Miskin tegar, subsidi, taraf hidup diutamakan sebelum laksana GST – PM

PETALING JAYA: Datuk Seri Anwar Ibrahim menyifatkan kerajaan memerlukan masa sesuai untuk melaksanakan semula cukai barang dan perkhidmatan (GST).

Perdana Menteri berkata, terdapat beberapa perkara perlu dilaksanakan terlebih dahulu iaitu pembasmian miskin tegar, penyelarasan subsidi dan peningkatan taraf hidup masyarakat.

Katanya, jika GST diperkenal terlebih dahulu, ia dikhuatiri menjejaskan golongan kurang berkemampuan.

“GST adalah sistem cukai paling telus dan efisien tapi bila nak dilaksana, bergantung kepada keadaan, sebab bila ada yang hidup miskin tegar, kita kena perkenal polisi cukai progresif polisi broad-based yang akan beri kesan kepada orang miskin.

“Jadi kena bagi sikit masa, tapi adakah kita tak buat apa-apa langsung… tidak, tapi kita kena perluas cukai tapi ia dimulakan dengan mengurangkan subsidi untuk orang kaya, sebab bila kita perkenal rasionalisasi subsidi. Kita tak subsidi semua orang termasuk kaya,” katanya dalam sesi khas Sidang Kemuncak Asia Ke-10 Institut Milken di Singapura, hari ini.

Pada masa sama, katanya, pelaksanaan semula GST juga perlu mengambil kira isu-isu lain seperti subsidi petrol dan penyeludupan di sempadan.

“Jadi subsidi yang dipraktikkan sekarang perlu dirasionalisasikan untuk ekonomi, kita dapat kurangkan subsidi dan jimat berbilion ringgit.

“Kita perlu mula tingkatkan tatakelola, hentikan ketirisan, korupsi dan bergerak ke depan. Kalau nak kata (pelaksanaan) dalam beberapa tahun akan datang, adalah bila isu miskin tegar dapat ditangani, tingkatkan taraf hidup rakyat, lepas itu baru bergerak ke sistem cukai broad-based,” katanya. – Utusan

Authors

Media Variasi

View all posts

Taufik Asmady Abdul Aziz

View all posts

View all posts

View all posts


JDT | GBX kini berada di kelompok 10 terbaik dunia FIFAe Club

PASUKAN e-sukan JDT | GBX telah mendaki tujuh anak tangga apabila berjaya menduduki tempat ketujuh dunia dalam ranking terbaharu FIFAe Club berbanding sebelum ini berada di tempat ke 14.

Memetik laporan Johor Southern Tigers, kejayaan JDT | GBX berada di tempat ketujuh ini telah berjaya membawa mereka mengatasi pasukan e-sukan ternama dunia yang lain seperti Redbull Leipzig, Manchester City, Kashima Antlers, Feyernood , Borrusia Dortmund dan LA Galaxy.

JDT | GBX ESPORTS TEAM NOW SEVENTH IN WORLD AND FIRST IN ASIA ON FIFAe RANKING

The JDT | GBX eSports team are now seventh in the world as well as first in Asia on the latest FIFAe Club Ranking after being 14th previously.

JDT | GBX managed to be ahead of renowned eSports teams… pic.twitter.com/0m0xSS8keo

— JOHORSouthernTigers (@OfficialJohor) June 28, 2023

Kejayaan menempatkan diri dalam kedudukan 10 terbaik dunia ini pasti akan menjadi pemangkin semangat kepada pasukan JDT | GBX yang akan beraksi dalam Kejohanan FIFAe Club World Cup 2023 pada bulan Julai 2023.

Author

Muhammad Nor Fadzly Mahat

View all posts

View all posts


50 bas penyokong JDT konvoi ke Stadium Nasional Bukit Jalil Sabtu ini

Presidennya, Azman A Jalil, berkata bas yang membawa kira-kira 2,000 ahli kelab itu, dijangka bergerak seawal jam 8 pagi pada hari berkenaan bagi mengelakkan kesesakan.

“Sokongan kami terhadap JDT tidak berbelah bahagi apabila konvoi akan turut disertai kira-kira 40 buah kereta ahli kelab.

“Sebanyak 50 buah bas itu tidak termasuk dengan kelab-kelab dari daerah lain di negeri ini dan jumlah penyokong yang akan ke stadium dari Johor adalah lebih ramai,” katanya ketika dihubungi Bernama, di sini, hari ini.

Beliau berkata bagi aksi final Piala FA, kelab sudah semestinya mengharapkan kemenangan buat JDT untuk menambah koleksi piala dan meletakkan sasaran Harimau Selatan itu menewaskan Terengganu FC sekurang-kurangnya 2-0. – BERNAMA


Kehidupan rakyat terjejas akibat kos sara hidup, gaji minimum – MyUndi

CYBERJAYA: Kos sara hidup dan gaji minimum merupakan isu yang paling menjejaskan kehidupan rakyat Malaysia.

Perkara itu berdasarkan dapatan kajian dijalankan di portal MyUndi.com.my menerusi ruangan Suara Kita.

Hasil kajian, seramai 2,074 responden daripada pelbagai peringkat usia di negara ini telah menyatakan suara berhubung isu yang memberi kesan dalam kehidupan mereka.

Sebanyak 27.4 peratus responden menyatakan isu kos sara hidup memberi kesan langsung kepada mereka, manakala 14.3 peratus adalah mengenai isu gaji minimum.

Ia diikuti isu pendidikan (13.3 peratus), krisis makanan (12.8 peratus), alam sekitar (11.6 peratus), keselamatan (11.1 peratus) dan pengangkutan awam (9.5 peratus), lapor Berita Harian pada Jumaat.

Berdasarkan kajian, responden di Selangor, Johor dan Kuala Lumpur adalah mereka yang paling terkesan dengan isu kos sara hidup dan gaji minimum, yang mempengaruhi kehidupan B40 dan M40.

Responden dalam kumpulan usia 18 hingga 24 tahun pula dikenal pasti menjadi golongan yang paling terkesan dengan isu gaji minimum.

“Ini disebabkan hakikat yang golongan ini ialah mereka yang memasuki tenaga kerja dan memulakan kehidupan bekerja mereka,” katanya rumusan kajian itu.

Dalam pada itu, rata-rata rakyat Malaysia impikan kerajaan baharu yang akan dipilih selepas Pilihan Raya Umum ke-15 (PRU15) dapat mengutamakan isu ekonomi dan kos sara hidup rakyat.

Manakala sebanyak 19.9 peratus responden pula mahu keutamaan diberikan kepada pembinaan fasiliti untuk rakyat dan 17.8 peratus kepada isu kelestarian alam sekitar serta keselamatan makanan.

Author

Diyana Rahip

View all posts

View all posts


Pelancongan, kebudayaan di Kelantan sudah ‘mati’ – MITA

AMPANG: Mengikut sejarah, Kelantan dikenali sebagai Tanah Serendah Sekebun Bunga iaitu tanah yang dipenuhi dengan bunga-bungaan pelbagai jenis.

Seperti bunga, Kelantan mekar dan berkembang pesat di bawah pemimpin wanita iaitu Cik Siti Wan Kembang.

Selepas kedatangan pedagang Arab serta pengaruh mereka sehingga ke hari ini, negeri ini digelar pula Serambi Mekah.

Ketika era 80 an, Kelantan pernah menjadi pilihan utama pelancong asing dan industri berkembang pesat semekar bunga.

Namun segalanya berubah apabila Kelantan menjadi negeri paling tercorot dalam memperoleh cukai pelancongan dan bukan lagi pilihan pelancong.

Perkara ini didedahkan oleh, Presiden Malaysia Inbound Tourism Association (MITA), Uzaidi Udani.

“Mungkin ada pihak yang akan marah tetapi inilah kebenaran dan realiti industri pelancongan, aktiviti kebudayaan yang di Kelantan sudah mati.

“Sebagai contoh, pelancong asing takut untuk pergi ke Kelantan dan Kedah kerana gambaran buruk yang diberi, itu tak boleh ini tak boleh.

“Nak pergi Langkawi tetapi mereka yang bukan Islam kena sorok minum arak.

“Pelancong lebih suka pergi Arab Saudi sebab keterbukaan, di Arab tiada sekatan seperti di Kelantan, sedangkan pada tahun 1985, Kelantan pilihan nombor satu pelancong luar seperti dari Eropah,” katanya kepada MEDIA VARIASI.

Beliau berkata demikian pada satu program ‘MITA Inbound Marketplace 2023’ untuk mempertemukan penggiat industri pelancongan dengan pengendali produk pelancongan untuk menjalinkan kerjasama perniagaan.

Program ini sebagai usaha untuk mencapai sasaran 23.5 juta pelancong antarabangsa dengan unjuran pendapatan sehingga RM76.8 bilion menjelang Tahun Melawat Malaysia pada 2025.

Beliau turut membentangkan Peta Persediaan Tahun Melawat Malaysia antara 2023 hingga 2025 iaitu menyebarluas Syarikat Pengurusan Destinasi (DMC), memastikan pelancongan tidak memberi kesan kepada perkara lain dan juga memperkasa pasaran pelancongan menerusi dunia digital.

Dalam pada itu, Uzani menambah aset yang menjadi tarikan pelancongan di Kelantan adalah kebudayaan.

“Jika tiada kebudayaan hendak tunjuk apa? Jika warisan ini pupus bukan sahaja hilang tarikan, hilang pendapatan negeri, malah rakyat Kelantan pun akan hilang identiti dan warisan bangsa mereka.

“Mungkin mereka kata melanggar akidah tetapi kita perlu lihat tempat-tempat yang boleh toleransi untuk melakukan aktiviti kebudayaan, persembahan alat muzik tradisional seperti gong, Mak Yong dan sebagainya.

“Anda pergi Tukri pun ada tarian gelek, ada yang selepas Umrah menonton tarian gelek.

“Cukai pelancongan penting untuk jana pendapatan negeri untuk beri balik kepada rakyat, sampai bila nak mengharapkan dana daripada Persekutuan sahaja sedangkan Kelantan, Kedah banyak aset,” katanya.

Author

Tun Puteh Wanti

View all posts

View all posts


Gambar tular: Timbalan Speaker Pahang sahkan disaman kesalahan trafik

KUANTAN: Timbalan Yang Dipertua Dewan Undangan Negeri (DUN) Pahang, Lee Chin Chen hari ini mengesahkan beliau telah disaman atas kesalahan trafik melibatkan gambar kenderaan peribadinya melanggar peraturan lalu lintas, yang tular di media sosial pada Ahad lepas.

Lee yang juga Ahli Dewan Undangan Negeri (ADUN) Bilut berkata, beliau telah memberi keterangan kepada polis daripada Bahagian Siasatan dan Penguatkuasaan Trafik Ibu Pejabat Polis Daerah Bentong hari ini, berhubung kejadian itu.

“Saya telah memberikan kerjasama kepada mereka dan satu saman telah dikeluarkan. Saya akan menjelaskan saman ini seperti mana rakyat Malaysia yang lain dalam masa terdekat,” katanya menerusi kenyataan di sini hari ini.

Lee juga mengucapkan terima kasih kepada polis kerana telus dalam menjalankan tanggungjawab mereka.

Ketua Polis Daerah Bentong Supt Zaiham Mohd Kahar menerusi kenyataan ringkas juga memaklumkan pihaknya telah mengeluarkan saman di bawah Seksyen 79(2) Akta Pengangkutan Jalan (APJ) 1987. – BERNAMA


Kerajaan lulus kemasukan 500,000 pekerja asing

KUALA LUMPUR: Kementerian Sumber Manusia (KSM) akan membawa masuk 500,000 pekerja asing ke negara ini secara berperingkat menerusi Pelan Kelonggaran Penggajian Pekerja Asing bagi mengatasi masalah kekurangan pekerja asing.

Menteri Sumber Manusia, V Sivakumar berkata, kemasukan pekerja asing itu khusus bagi lima sektor kritikal iaitu perkilangan, pembinaan, perladangan, pertanian dan perkhidmatan (restoran).

“Mengikut data yang diberikan, saya dapati pekerja asing diperlukan oleh sektor kritikal buat masa ini adalah dalam lingkungan 500,000 orang.

“Bagaimanapun, kita (KSM) akan lihat sekiranya ada keperluan untuk menambah pekerja asing, kita akan tambah tetapi ia tidak boleh melebihi 2.4 juta pekerja asing seperti diperuntukkan bawah Rancangan Malaysia Ke-12 (RMK12),” katanya.

Beliau berkata demikian ketika ditemui pemberita selepas menghadiri Malam Gala Anugerah Pembangunan Sumber Manusia (HRD) Ke-20 di Pusat Konvensyen Kuala Lumpur di sini pada Khamis.

Sivakumar berkata, ketika ini kumpulan pekerja asing sudah memasuki negara ini secara berperingkat dan dijangka lebih ramai akan dibawa masuk menerusi program berkenaan.

Terdahulu, beliau menerusi kenyataan memaklumkan pelaksanaan Pelan Kelonggaran Penggajian Pekerja Asing bertujuan menyegerakan proses permohonan dan kelulusan penggajian pekerja asing dalam sektor kritikal.

Beliau berkata, majikan dalam kelima-lima sektor atau subsektor kritikal boleh mengemukakan permohonan penggajian pekerja asing di platform Foreign Worker Centralised Management System (FWCMS) di bawah Modul FWe Approval berkuat kuasa serta-merta.

Sebelum ini, Menteri Dalam Negeri, Datuk Seri Saifuddin Nasution Ismail dilaporkan berkata, majikan akan dibenarkan untuk menggaji pekerja asing dari 15 negara sumber tanpa melalui prasyarat kelayakan penggajian serta kelayakan kuota.

Saifuddin dipetik berkata, beliau akan mengetuai siri lawatan bersama KSM dan agensi kawal selia ke 15 negara sumber terpilih bagi membincangkan perihal keselamatan dan kebajikan pekerja asing di negara ini.

Antara lain lawatan itu dilakukan bagi memastikan objektif Pelan Kelonggaran Penggajian Pekerja Asing dapat dicapai.

Author

Tun Puteh Wanti

View all posts

View all posts


MOTAC bertemu persatuan hotel bincang isu kenaikan harga

KUALA LUMPUR: Kementerian Pelancongan, Seni dan Budaya (MOTAC) akan mengadakan perbincangan dengan wakil Persatuan Hotel Malaysia berhubung isu harga hotel di beberapa destinasi percutian dalam negara yang melonjak naik sejak pascapandemik COVID-19.

Menterinya, Datuk Seri Nancy Shukri berkata, walaupun penentuan harga hotel di luar kawalan MOTAC namun pihaknya mengambil inisiatif bagi menyuarakan kebimbangan para pelancong dalam negara kepada persatuan untuk ditangani.

“Kita bercakap dengan pihak tertentu (persatuan), tetapi terpulang dengan cara persatuan untuk menguruskannya. Tetapi kita tidak duduk diam kerana kita hendak bercakap bagi pihak pelancong supaya orang datang (bercuti) ke negara kita,” katanya.

Beliau berkata demikian ketika ditemui pemberita pada Majlis Akal Budi Akademi Seni Budaya dan Warisan Kebangsaan (Aswara) 2022 penyerahan PerantiSiswa kepada pelajar Aswara, di sini hari ini.

Mengenai perkembangan pelancong ke Pulau Langkawi, Nancy berkata menurut Lembaga Pembangunan Langkawi (LADA), jumlah ketibaan pengunjung yang melancong ke pulau itu sejak Januari tahun ini telah mencapai 1.8 juta.

Sementara itu, ketika ditanya mengenai ramai rakyat Malaysia memilih untuk bercuti ke Thailand, beliau berkata rakyat kini mahu ‘berubah angin’ untuk merasai pengalaman bercuti di luar negara kerana sudah dua tahun ‘terperangkap’ dalam negara.

“Sama juga pelancong negara lain juga datang ke mari untuk melancong dan lihat negara kita, ini sudah jadi lumrah manusia mahu lihat negara lain. KIta ada sesuatu untuk ditawarkan kepada orang luar, dan negara luar juga ada sesuatu untuk orang kita,” katanya.

Pada majlis itu beliau menyampaikan peranti berupa tablet kepada 20 mahasiswa Aswara yang layak bagi memastikan proses pengajian mereka terus terpelihara.

Pada majlis sama, Aswara turut merasmikan 13 buku yang dihasilkan oleh pensyarah dan petugasnya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Syed Ibrahim berpengalaman 46 tahun bantu anak miskin dapat bantuan pendidikan

PUCHONG: Pengalaman 46 tahun berbakti kepada masyarakat yang memerlukan terutama dalam kalangan B40 untuk bantuan akses pendidikan merupakan ‘report card’ gred cemerlang calon Barisan Nasional (BN) Parlimen Puchong, Datuk Seri Syed Ibrahim Kader buat pengundi di kawasan terbabit.

Kata calon BN itu, sepanjang 46 tahun perkhidmatan menerusi Kongres India Muslim Malaysia (KIMMA) telah membawa manfaat kepada pelbagai kelompok masyarakat B40 dengan mempunyai rangkaian yang kuat menyalurkan bantuan pendidikan sekaligus akan meneruskan legasi ini sekiranya dipilih pada 19 November ini.

“Pengalaman saya selama 46 tahun bersama KIMMA dengan melaksanakan aktiviti-aktiviti kebajikan membantu anak-anak B40 mendapat pendidikan.

“Saya dengan KIMMA ada banyak networking (jaringan) untuk menyalurkan perkhidmatan ini sekiranya dipilih oleh rakyat Puchong.

“Selain itu, lokasi perkhidmatan saya tidak jauh dari Puchong, bertempat di World Trade Centre (WTC), di ibu pejabat UMNO. Walaupun tidak tinggal di Puchong, namun saya selalu berhubung dengan orang Puchong dan ramai kenalan serta saudara-mara di sini,” katanya ketika ditemui MEDIA VARIASI selepas melakukan ziarah kasih bersama penduduk Puchong Permai.

Untuk rekod, kerusi Parlimen Puchong disandang oleh Gobind Singh Deo (DAP) selama tiga penggal bermula tahun 2008 hingga 2013.

Pada PRU14 lalu, Gobind memperoleh kemenangan besar majoriti 47,635 undi menewaskan Ang Chin Tat (Gerakan) ketika di bawah komponen BN dan Mohamad Rosharizan Mohd Rozlan (PAS) dalam saingan tiga penjuru.

Author

Mohamad Fitri Hazim Hazam

View all posts

View all posts


Masa untuk kami muncul juara belum tiba – Aaron

TIADA istilah putus asa buat beregu lelaki negara, Aaron Chia-Soh Wooi Yik untuk terus memburu gelaran sulung Jelajah Dunia Persekutuan Badminton Dunia (BWF) selepas kalah dalam aksi final Terbuka China pada Ahad.

Mereka kalah straight set kepada gandingan tuan rumah, Liang Wei Keng-Wang Chang 12-21, 14-21 dalam tempoh 26 minit permainan di Gimnasium Pusat Sukan Olimpik, Changzhou.

Bagaimanapun, aksi kurang bertenaga beregu negara itu disebabkan Wooi Yik mengalami demam panas malam sebelum perlawanan sekali gus menyaksikannya mereka beraksi di bawah prestasi sebenar.

Aaron bagaimanapun optimis masa akan tiba untuk bangkit meraih gelaran sambil mengakui kekalahan tersebut menjadi pengajaran berguna buat mereka.

“Mereka mungkin menewaskan kami tetapi sebenarnya kami tewas kepada diri sendiri. Kami melakukan banyak kesilapan. Sudah tentu ini adalah peluang terbaik untuk kami kerana masih dahagakan kejuaraan kali pertama.

“Sudah beberapa kali kami melangkah ke final tetapi masih tidak dapat meraihnya (gelaran sulung) lagi. Tapi kami tahu satu hari nanti kami akan dapat melakukannya dan belum masanya sekarang,” ujar Aaron menerusi kenyataan BWF.

Sebagai rekod, ia adalah kekalahan kelima Aaron-Wooi Yik daripada enam pertemuan di tangan pasangan China itu yang turut mengecewakan mereka pada final Terbuka India, Januari lalu.

Selaku juara, Wei Keng-Wang Chang membawa pulang hadiah wang tunai AS$148,000 (RM692,122) manakala Aaron-Wooi Yik meraih AS$70,000 (RM327,355).

“Kami masih berada pada prestasi terbaik dan sekarang mahu fokus kepada persediaan untuk menghadapi Terbuka Hong Kong pula,” ujar Aaron.

Mereka akan menentang rakan sepasukan, Nur Izzuddin Rumsani-Goh Sze Fei di pusingan pertama pada Selasa. – Sinar Harian

Author

Media Variasi

View all posts

View all posts


Tiada had bagi permohonan dapatkan permit jualan mercun – Polis Kelantan

KOTA BHARU: Polis Kelantan menjelaskan tiada had bagi permohonan untuk mendapatkan permit menjual mercun dan bunga api di negeri itu.

Ketua Polis Kelantan, Datuk Muhamad Zaki Harun bagaimanapun berkata, setiap permohonan, yang dibuat untuk mendapatkan kelulusan permit mestilah berdasarkan tempat simpanan dan berapa jumlah dipohon.

Beliau berkata, setakat ini Polis Kelantan sudah menerima permohonan daripada peniaga di seluruh negeri, tetapi permit hanya akan diluluskan dalam tempoh dua minggu sebelum sambutan Hari Raya Aidilfitri.

“Kita memang sudah bersedia dengan segala kemungkinan dan kesemua ketua polis daerah (KPD) diarahkan supaya membuat pemantauan.

“Buat masa sekarang kesemua permohonan kini masih dalam proses,” katanya.

Mengulas lanjut, Muhamad Zaki berkata, tahun ini tahun pertama negara bebas daripada pandemik COVID-19 dan sudah pasti ramai peniaga yang memohon permit untuk menjual mercun dan bunga api.

Beliau berkata, polis sentiasa meningkatkan kawalan keselamatan di sempadan secara berterusan, bagi memastikan keadaan terus selamat kepada umum.

“Saya sendiri baru sahaja kembali daripada mesyuarat sempadan dari negara jiran dan kita akan memperkemaskan lagi kawalan pada musim perayaan, khususnya bagi mengekang kemasukan dadah serta senjata api.

“Kita tahu setiap kali musim perayaan sudah pasti adanya perancangan daripada pihak yang tidak bertanggungjawab, namun polis sentiasa bersedia dengan apa jua kemungkinan,” katanya.

Terdahulu, Muhamad Zaki turut menyantuni orang ramai dengan membahagikan bubur lambuk kepada pengguna jalan raya, di hadapan Ibu Pejabat Polis Daerah (IPD) Kota Bharu di sini hari ini. – BERNAMA


PRN: Pelajar universiti sudah cuti semester pada hari pengundian – Khaled

HULU TERENGGANU: Pelajar universiti tempatan dijangka tiada halangan untuk mengundi pada Pilihan Raya Negeri (PRN) ini memandangkan kebanyakannya telah selesai menjalani peperiksaan akhir semester pada hari pengundian, 12 Ogos depan.

Menteri Pengajian Tinggi, Datuk Seri Mohamed Khaled Nordin berkata, majoriti golongan terbabit dijangka sudah pulang ke kampung masing-masing pada tarikh tersebut.

“Sekarang pelajar (universiti) sedang menjalani peperiksaan (akhir semester). Kebanyakan universiti sudah habis peperiksaan pada hari mengundi (PRN).

“Memang (hari itu) tengah cuti dan pelajar sudah berada di kampung masing-masing,” katanya selepas melancarkan Jentera Barisan Nasional (BN) Parlimen Hulu Terengganu di sini malam tadi, lapor Kosmo.

Mohamed Khaled berkata, semakan kementerian mendapati hanya dua universiti yang masih berada dalam tempoh peperiksaan akhir semester pada hari pengundian itu.

Begitupun jelas beliau, ia tidak begitu memberi kesan kepada golongan tersebut kerana mereka tidak perlu menduduki peperiksaan atau menghadiri kelas pada hari tersebut iaitu Sabtu.

“Sebelum ini, ramai pelajar universiti sendiri memberi pandangan peperiksaan (akhir semester) wajar diteruskan (mengikut jadual) kerana PRN hanya melibatkan enam negeri.

“Mereka juga berpandangan tidak keperluan diberikan cuti untuk pulang mengundi pada PRN nanti,” katanya.

Author

Media Variasi

View all posts

View all posts


Adakah akta anti lompat parti tidak wujud, soal peguam

KUALA LUMPUR: “Kita tidak ada akta anti lompat parti, tetapi kita sudah ada pindaan Perlembagaan Persekutuan untuk melarang atau menahan wakil rakyat daripada berpindah dari satu parti ke parti lain, berkuatkuasa 5 Oktober 2022 lalu,” kata Peguam Kanan, Datuk Seri Jahaberdeen Mohamed Yunoos.

Jahaberdeen berkata, meskipun tiada usul bagi menggubal undang-undang akta anti lompat parti, satu Perkara baharu 49A telah dimasukkan ke dalam Akta Perlembagaan (Pindaan) (No.3) 2022 (Akta A1663) yang melarang Ahli Dewan Rakyat bertukar parti.

“Asasnya, ia berlaku dalam tiga keadaan. Pertama, wakil rakyat telah berhenti menjadi ahli politik, maknanya dia meninggalkan atau ‘resign’.

Menurutnya, yang kedua, terdapat sebab lain yang mengakibatkan ahli politik berhenti daripada dalam parti seperti menghentikan keahliannya dan ketiga, bertanding sebagai seorang calon bebas.

“Katakan, selepas menang Pilihan Raya Umum (PRU), jika dia menyertai mana-mana parti politik, kerusi itu akan dikosongkan, dan dia akan terhenti menjadi wakil rakyat.

“Tetapi, Perkara 49A itu, menunjukkan wakil rakyat itu dikatakan terhenti, tidak semestinya terhenti (sebagai wakil rakyat).

Katanya, bila seseorang itu dibuang atau dipecat daripada parti politik, itu tidak termasuk sebagai terhenti, dia masih lagi sebagai ahli Dewan Rakyat (Parlimen). Itu tidak bermaksud dia telah berhenti daripada wakil rakyat.

“Di samping Perkara 49A, juga dimasukkan Perkara 160, di mana inilah fasa penakrifan, apakah itu parti politik untuk memudahkan pengenalan apa itu parti politik dari segi undang-undang.

“Justeru, tujuan diadakan pindaan kepada Perlembagaan Persekutuan, Perkara 49A dan 160 adalah untuk memberhentikan berlakunya penghijrahan atau berpindah ke parti politik lain, atau lompat supaya rakyat dapat apa yang mereka pilih,” katanya kepada MEDIA VARIASI.

Akta A1663 mendapat perkenan Yang di-Pertuan Agong pada 31 Ogos 2022 dan diwartakan pada 6 September tempoh sama.

Kebawah Duli Yang Maha Mulia Seri Paduka Baginda Yang di-Pertuan Agong juga sudah perkenan tarikh kuatkuasa Akta Perlembagaan (Pindaan) (No. 3) 2022 pada 5 Oktober 2022 selaras dengan seksyen 1(2) dan seksyen 1(3) Akta A1663.

Penetapan tarikh baharu kuat kuasa bagi Akta A1663 itu bagi memudahkan pelaksanaan pindaan bagi seksyen 7A Jadual Kelapan, Fasal 6 Perkara 48, Perkara 160 dan Fasal baharu 3A Perkara 10 serta Perkara baharu 49A bahawa mana-mana Ahli Dewan Rakyat yang bertukar parti pada atau selepas tarikh terbabit, akan hilang kelayakannya.

Sementara itu, Pengasas Pergerakan Rakyat Penyelamat Negara (RAPERA) itu berkata, perbincangan mengenai akta berkaitan berlaku sejak tahun 2018, apabila terdapat ramai ahli parti berpindah ke parti lain selepas PRU Ke-14 (PRU14).

“Kalau kita masih ingat selepas PRU14, ada beberapa ahli UMNO berpindah kepada parti Bersatu, begitu juga Sheraton Move terdapat ahli PKR tinggalkan parti dan masuk Bersatu.

“Pendek kata, fenomena Ahli Parlimen yang dipilih rakyat ketika berada dalam parti, kemudian meninggalkan parti dan masuk ke parti lain. Adakah perkara ini boleh berlarutan.

“Jadi, adakah bermakna rakyat yang memilih mereka telah ditipu dan timbul persoalan sedemikian,” katanya.

Justeru, beliau menyeru rakyat merujuk Perlembagaan semula bagi mengetahui undang-undang jika berlaku mengenai tindakan sedemikian supaya rakyat dapat apa yang mereka pilih.

Author

Tun Puteh Wanti

View all posts

View all posts


Google perkenal alatan AI baharu, chatbot, peranti mudah alih

ISTANBUL: Gergasi teknologi AS, Google memperkenalkan alatan  kecerdasan buatan (AI) terbaharunya, chatbot, peranti mudah alih dan inovasi lain semasa persidangan pembangun I/O anjurannya pada Rabu, lapor Anadolu.

Menurut syarikat itu, ia membangunkan model bahasa tujuan am baharu, dinamakan PaLM 2 yang boleh bertindak balas kepada input manusia dengan menjana teks seperti manusia.

Naib Presiden Google DeepMind Zoubin Ghahraman berkata model bahasa baharu itu, yang sedang digunakan kira-kira 20 produk baharu Google, boleh melakukan penjanaan bahasa semula jadi, penaakulan dalam terjemahan bahasa, selain menjalankan tugas dalam matematik dan pembangunan perisian.

Firma itu turut menaik taraf chatbot kecerdasan buatan Bard yang bersaing dengan OpenAI ChatGPT yang disokong Microsoft.

Bard, yang dipindahkan ke model bahasa PaLM 2 akan disediakan dengan keupayaan baharu. Walaupun chatbot sudah menjawab soalan dalam bahasa Inggeris, Jepun dan Korea, ia akan diperluas kepada 40 bahasa tidak lama lagi.

Bard juga mampu menyampaikan maklumat kepada pengguna daripada perkhidmatan Google lain, seperti Gmail, Maps, Docs dan Sheets, menurut syarikat itu.

Ciri ‘Immersive View’ pada Google Maps membolehkan pengguna melihat laluan mereka menggunakan visual dijana AI, memberikan mereka maklumat masa sebenar tentang cuaca, trafik dan data lain.

Sementara itu bagi peranti mudah alih, firma teknologi itu memperkenalkan telefon boleh lipat pertamanya, Google Pixel Fold yang disifatkan telefon boleh lipat paling nipis di pasaran dengan skrin 5.8 inci (14.7 sentimeter) yang boleh dilipat hingga paparan 7.6 inci (19.3 sentimeter) dengan tanda harga US$1,799.

Google turut memperkenalkan telefon pintar Android Pixel 7a bajetnya yang berharga US$499, dan Pixel Tablet yang bermula pada US$499. – BERNAMA-ANADOLU


Seleweng hampir RM300,000: Dua penjawat awam direman bantu siasatan

KANGAR: Mahkamah Majistret Perlis hari ini membenarkan reman selama tiga hari terhadap dua kakitangan Pejabat Perbendaharaan Negeri Perlis yang berpangkat penolong akauntan dan penolong pegawai teknologi maklumat, bagi membantu siasatan salah guna kuasa dan penyelewengan berjumlah RM297,734.64.

Perintah reman dikeluarkan Majistret Ana Rozana Mohd Nor.

Suspek dipercayai menyalahgunakan kuasa sebagai pelulus dalam Sistem Perakaunan Akaun Kerajaan Negeri (iSPEKS) bagi melakukan transaksi berkenaan ke akaun bank milik ibu mentua dan rakan mereka pada 2018 serta 2019.

Penahanan kedua-dua individu berusia 44 tahun dan berasal dari Perlis itu dilakukan hasil aduan berkaitan kegiatan mereka.

Wang yang dipercayai diseleweng itu sepatutnya dibayar kepada syarikat pembekal yang dilantik oleh jabatan di bawah Kerajaan Negeri Perlis.

Bagaimanapun, ia dipercayai diseleweng menerusi 51 transaksi ke akaun milik ibu mentua suspek pertama yang dilakukan secara dalaman bermula Mac 2018 sehingga Jun 2019.

Kes disiasat mengikut Seksyen 23 Akta Suruhanjaya Pencegahan Rasuah Malaysia (SPRM) 2009.

Sementara itu, Pengarah SPRM Negeri Perlis Suzeliyana Hashim mengesahkan penahanan berkenaan.

Terdahulu, kedua-dua individu terbabit ditangkap di pejabat SPRM Perlis di Kangar jam 4 dan 5 petang Isnin, selepas dibawa dari pejabat mereka untuk membantu siasatan berhubung kes berkenaan. – Astro Awani

Author

Media Variasi

View all posts

View all posts


Bawa pisau antara punca 2 penyokong bola sepak ditahan di Stadium Perak

IPOH: Polis menahan dua penonton perlawanan bola sepak separuh akhir pertama Piala Malaysia antara Perak FC dan Johor Darul Ta’zim (JDT) di Stadium Perak, di sini, pada Khamis.

Ketua Polis Perak, Datuk Seri Mohd Yusri Hassan Basri berkata, tangkapan itu membabitkan kesalahan membawa barang larangan iaitu pisau, selain kesalahan menghalang tugas penjawat awam.

“Mereka ditahan kerana membawa barang larangan iaitu pisau dan menghalang tugas penjawat awam,” katanya seperti dilapor Harian Metro.

Perlawanan antara JDT dan Perak FC pada Khamis yang berkesudahan 4-1 bagaimanapun berjalan lancar, serta tidak dicemari insiden luar jangka susulan kawalan ketat polis.

Ratusan anggota dan pegawai polis yang difahamkan sekitar 300 pegawai dan anggota termasuk dari Unit Simpanan Persekutuan (FRU) Polis Diraja Malaysia (PDRM), digerakkan bagi mengawal ketat keadaan di stadium itu.

Berlaku kekecohan selepas permainan tamat apabila penyokong tuan rumah membakar kain putih, yang dilukis dengan logo menjadi seakan bendera Israel namun keadaan itu terkawal.

Selain itu, bendera Palestin turut kelihatan dibawa oleh penyokong kedua-dua pasukan.

Mohd Yusri bagaimanapun menafikan penahanan dua lelaki itu berkaitan dengan insiden membakar logo Israel terbabit.

Author

Fazleen Safina Abd Jamil

View all posts

View all posts


Lotus’s Malaysia sertai program Rahmah, bantu kurangkan kos sara hidup

KUALA LUMPUR: Sempena kempen RamRaya, Sama-Sama Berseri, Lotus’s Stores (Malaysia) Sdn Bhd (Lotus’s Malaysia) hari ini melancarkan Inisiatif Rahmah Lotus’s bagi menyokong program Kementerian Perdagangan Dalam Negeri dan Kos Sara Hidup.

Jualan Rahmah, Pakej Rahmah, Bakul Rahmah dan Menu Rahmah yang bermula hari ini adalah komitmen Lotus’s untuk memanjangkan sokongannya terhadap pertumbuhan mampan Malaysia serta usaha berterusan bagi mewujudkan impak positif kepada golongan memerlukan.

Presiden Lotus’s Malaysia, Kenneth Chuah berkata, Jualan Rahmah di samping promosi Sama-Sama Berseri RamRaya membolehkan pelanggan menikmati tawaran hebat dan penjimatan sehingga 50 peratus membabitkan 6,000 produk di semua cawangan Lotus’s serta platform onlinenya.

“Kami akan memperkenal lebih banyak program Jualan Rahmah sepanjang tahun ini yang bertepatan dengan acara utama Lotus’s seperti Merdeka, Hari Malaysia dan jualan akhir tahun kami sendiri,” katanya.

Inisiatif itu dilancarkan oleh Menteri Perdagangan Dalam Negeri dan Kos Sara Hidup Datuk Seri Salahuddin Ayub di Lotus’s Selayang di sini hari ini.

Pelanggan boleh menikmati penjimatan daripada 30 peratus untuk produk makanan asas dan barangan sekolah di bawah Pakej Rahmah serta pembelian hidangan Menu Rahmah pada harga RM5 di semua medan selera Lotus’s.

Sementara itu, menerusi program komuniti #KitakanJiran, Lotus’s akan menyumbang sejumlah 1,200 Bakul Rahmah serta menyediakan akses kepada sayur-sayuran dan buah-buahan segar, barangan bakeri dan produk makanan asas seperti beras, gula, tepung, minyak masak kepada 8,000 individu yang memerlukan di 200 rumah kebajikan sepanjang tahun.

Sehingga Disember tahun lepas, Chuah berkata, Lotus’s Malaysia telah menyumbang lebih 2.42 juta kilogram makanan yang bersamaan dengan 10.4 juta hidangan kepada pelbagai kumpulan B10 dan B40.

Salahuddin pula memuji langkah Lotus’s Malaysia’s mengambil bahagian dalam program kementerian itu bagi membantu golongan memerlukan.

“Kita telah melihat beberapa gerai di Lotus’s dan kita saksikan kualiti makanan yang ada dalam Menu Rahmah adalah berkualiti tinggi, bukan kualiti rendah.

“Ini satu perkara yang saya bangga dengan Lotus’s kerana mereka juga ingin menjaga nama baik mereka dan ia adalah usaha murni yang telah ditunjukkan,” katanya. – BERNAMA


Tesla Shop Malaysia kini dibuka – Siap tawar ‘Free Shipping’

CYBERJAYA: Tesla Shop kini memasuki pasaran Malaysia menerusi laman web lengkap berserta tanda harga dalam Ringgit Malayia.

Perkara itu dimaklumkan pempengaruh teknologi, Fazli Halim menerusi hantaran di X.

Tesla Shop Malaysia baru sahaja dibuka !

Korg boleh beli baju, accesories dan gift tanpa ada akaun Tesla atau kereta Tesla. Just sign in as a guest sahaja pic.twitter.com/T9JtwIYXta

— FazliHalim (@fazlihalimmedia) September 8, 2023

Untuk pengetahuan, Tesla Shop adalah sebuah kedai dalam talian yang menawarkan pelbagai jenis aksesori berjenama Tesla, termasuklah kelengkapan kereta, aksesori komputer serta pakaian harian.

Antara produk yang ditawarkan adalah seperti Desktop Supercharger, penutup atap pelindung matahari dan pemacu USB 128GB yang dijual pada harga RM240.

Malah, penghantaran percuma turut diberikan bagi setiap pembelian menerusi laman web Tesla Shop.

Author

Diyana Rahip

View all posts

View all posts